
I. 


Vir  clarissimus  Land,  cum  in  Annalibus  Societatis 
Regiae  Batavae  i)  de  editionibus  contextuque  Ethicae 
ageret,  per  complures  paginas  doctrinae  bonaeque 
frugis  plenas  de  Spinozae  elocutione  dicendique 
genere  verba  fecit.  In  quibus  postquam  enumeravit 
varia  vitiorum  et  errorum  genera,  quae  passim  in 
Operibus  Posthumis  occurrunt,  ad  summam  haud  ita 
honorificum  iudicium  tulit  de  stylo  deque  auctoris 
scientia  linguae  Latinae  et  Latine  scribendi  peritia.  2) 

1)  Verslagen  en  Mededeelingen  der  Kon.  Akad.  v.  Wet.  Afd. 
Lett.  II,  11,  pag.  4  vgg. :  „Over  de  uitgaven  en  den  text  der 
Ethica  van  Spinoza". 

2)  1.1.  p.  8.  „Zijn  Latijn  was  niet  van  het  beste  en  in  zijn 
gebreken  niet  eens  consequent." 

p.  13.  „Bij  het  beoordeelen  van  lezingen,  die  voor  een  uitgave 
van  Spinoza's  werken  in  aanmerking  komen ,  hebben  wij  aandachtig 
te  letten  op  's  mans  bijzonder  spraakgebruik.  Heeft  hij  zich  wel 
eens  verontschuldigd  over  zijn  mindere  bedrevenheid  in  de  neder- 
landsche  schrijftaal,  ook  zijn  Latijn  vertoont  op  elke  bladzijde 
bedenkelijke  verschijnselen." 

ibid.  „immers  het  gebruik  van  den  nominativus  of  accusativus 
bij  een  infinitivus  is  onzen  schrijver  niet  regt  duidelijk." 

p.  15.  „Hetgeen  ons  eenvoudig  als  een  ondragelijke  taalfout  voor- 

Et  sane  haud  pauca  insunt  in  textu  Opp.  Posth. , 
quae  lectorem,  etsi  vix  morantur,  offendunt  tamen. 
Quorum  praecipua  Land  1. 1.  enumeravit  et  inter- 
pretatus  est;  scilicet  discrimen  turbatum  inter  No~ 
minativum  et  Accusativum  cum  Infinitivo;  gerundium 
pro  gerundivo  usurpatum;  denique  orationem  indi- 
rectam ,  imprimis  quae  interrogative  effertur,  male 
habitam  nec  ordine  explicitam. 

Nec  non  hisce  alia  addi  possunt,  (quamquam  iure 
suspiceris,  gerundium  pro  gerundivo  compluribus  locis 
consulto  ab  auctore,  dum  perspicuitati  studet,  adhi- 
bitum  esse).  Sic  consecutio,  quae  vocatur,  temporum 
parum  diligenter  a  nostro  observatur,  cf.  ex.  gr.  Eth. 
IV,  praef. :  ,,verum  si  quis  opus  aliquod  videt,  cuius 
simile  nunquam  viderat ,  nec  mentem  opificis  novity 
is  sane  scire  non  poterit",  etqseqq.  i)  Addi  porro  pos- 


komt,  kan  nog  van  dienst  zijn  om  van  Spinoza's  taalgebruik  of 
den  graad  zijner  grammatische  kennis  te  getuigen." 

p.  14.  „Een  ander  punt,  waarop  de  stijl  van  Spinoza  telkens 
zondigt,  is  de  afhankelijke  zin." 

Cf.  etiam  Spinozae  Opera  edd.  v.  Vloten  et  Land,  Ed.  II,  tom.  1, 
p.  XI:  „(scriptor),  cui  ad  recte  scribendum  haud  sane  ingenii 
facultas,  sed  institutio  scholastica  continuata  defuerit." 

1)  Quod  frequentissime  factum  est  in  verbo posse ,  ita  ut  nulla  fere 
vox  saepius  ab  editoribus  emendata  sit ;  cf.  ex.  gr.  Eth.  II,  17, 
schol.;  IV,  4,  dem. ;  de  int.  em.  7;  Tract.  Pol.  VIII,  21.  Comparari 
porro  possunt  loci,  quales  sunt  Tract.  Pol.  VI,  16:  „quod  necessa- 
rio  fiet,  si  omnes  recederent"  ubi  L.  correxit  fieret;  cf .  Vs.  Belgica : 
,,'t  welk  noodzakelijk  zou  moeten  geschieden ,  zoo "  enz.  et  paullo 

infra  Tract.  Pol.  VII,  13:  „si  ad  vitam  eligerentur  praeter- 

quam  quod  maxima  civium  pars  vix  ullam  spem  posset  conci- 

sunt  rogationes  simplices  per  utrum  inchoatae;  ex.gr. 
de  iht.  em.  43:  ,,atque  adeo  quaeri  potest,  utrum 
nos  bene  ratiocinemur";  neque  desunt  alia  minora, 
quae  iustae  reprehensioni  ansam  praebeant. 

Sed  relege,  si  placet,  exempla  in  superioribus 
notata  itemque  ea  quae  a  L.  prolata  sunt ,  et  deinde 
reputa,  cuius  generis  sint  vitia,  quae  Spinozae  ex- 
probrantur.  Quae  fere  omnia  constant  in  eo ,  quod 
auctor  in  sententiis  amplioribus  efferendis  verborum 
connexionem  et  structuram  non  recte  ad  finem  usque 
observaverit ;  quod,  ut  ipsius  L.  verbis  utar,  filum 
orationis  interdum  interruperit ;  quodque  anacoluthis , 
siquidem  adhuc  fas  est  uti  tali  vocabulo  in  hac  re , 
iusto  plus  indulserit. 

His  adde  auctoris  nostri  plane  mirificam  inconstan- 
tiam,  quam  etiam  L.  attigit  quamque  uno  alteroque 
exemplo  illustrare  liceat.  Sic  Eth.  II,  49,  schol.:  ,,quod 
nihil  clarius  videatur  docere  experientia ,  quam  quod 

nostrum  iudicium  possumus  suspendere ,  nihil 

igitur  clarius  videtur  docere  experientia,  quam  quod 
voluntas  sive  facultas  assentiendi  libera  stt"  Eth.  III, 
aff.  def.  3,  explic. :  „Nam  quod  tristitia  in  transitione 
ad  minorem  perfectionem  consistit ,  nemo  negare 
potest.  —  Nec  dicere  possumus,  quod  tristitia  in 
privatione  maioris  perfectionis  consistat"  Et  sic 
passim. 


pere   magnam  praeterea  ad  omnia  licentiam  sument"  ubi 

possis  „sumerent"  cf.  Vs.  B. :  „ —  zo  zouden  zij  groot  verlof  tot 
alles  aan  zich  nemen"  Cf.  tamen  quae  infra  ad  p.  8  annotaturi  sumus. 

Haec  autem  omnia,  scilicet  et  anacolutha  ceterae- 
que  structurae  remissiores  et  inconstantia ,  quam 
notavimus,  eodem,  nisi  fallor,  spectant  et  eandem 
rem  arguunt.  Profecto  non  ignorantiam,  eruditionis 
defectum  vel  absolutam  scribendi  imperitiam,  sed 
socordiam  quandam  et  neglegentiam ;  incuriam  nimi- 
rum  auctoris,  qui  in  conceptibus  suis  effingendis 
scriptoque  mandandis  ante  omnia  mentem  suam  ex- 
plicare  et  lectori  probare  studet,  de  grammatices 
regulis  non  nimis  sollicitus  et  in  tempus  minima  non 
curans;  postmodo,  si  res  fuerit  tanti,  etiam  his  ma- 
num  emendatricem  adhibiturus. 

Huius  autem,  quam  volumus,  neglegentiae  etiam 
alia  exstant  indicia.  Etenim  literae  autographae  Spi- 
nozae,  quae  supersunt,  si  cum  editione  principe  com- 
parantur,  haud  raro  in  levioribus  variare  deprehen- 
duntur.  Exemplo  sint  Ep.  XLVI,  autogr. :  ,,non  video, 
cur  easdem  supra  communes  lentes  commendes")  ubi 
Opp.  Posth.  vitiose :  ,,nihil  video  —  cur  commendas"\ 
Ep.  IX,  autogr. :  ,,  definitionem ,  quae  inservit  ad 

rem  explican^w ";  Opp.  Posth.  :,,ad  rem  expli- 

candum"-,  Ep.  LXXV,  (in  exemplo  Gerhardtii) :  „ut 
determinare  possimus,  quousque  ejus  vis  et  potentia 
se  extendat  et  quid  ejus  vim  superet"\  Opp.  Posth. : 

„quousque  extendit  et  quid  superat".  Contra 

Ep.  XXXII,  Opp.  Posth. :  „puto  te  rogare  rationes, 
quibus  persuade?mir"\  cum  autographon  exhibet :  ,,ra- 
tionem,  cur  nobis  persitademus" . 

Neque  existimandum,  talem  incuriam  unius  Spinozae 


5 


propriam  fuisse ;  immo  in  aliorum  epistulis  ad  Sp. 
datis  plane  eiusdem  generis  errores  interdum  inve- 
niuntur.  Sic  in  literis  Oldenburgii,  quem  tamen  non 
temere  ignorantiae  vel  imperitiae  Latine  scribendi 
arguas,  haec  leguntur:  ep.  VII:  ,,magnopere  rogo, 
ut,  quid  super  hac  re  consilii  capies ,  mihi  significare 
non  graveris";  ep.  XXXIII:  ,,ex  urbe  Constantino- 
politana,  cui  hujus  rei  maxime  omnium  interest"; 
ep.  LXXIV:  ,,Qui  huic  nodo  adhiberi  possit  cuneus, 
perquam  ardua  res  dictu  est.  Tu  quid  opis  hanc  in 
rem  suppeditare  posses ,  scire  et  discere  pervelim." 
Simili  modo  Tschirnhaus  ep.  LVII:  ,,Si  ex  duobus 
unus  aliquid  affirmet,  alter  vero  neget,  et  ita,  ut 
ejus  sint  conscii,  loquantur",  etqseqq,  ubi  ut  com- 
parativum  cum  coniunctivo  effertur,  quae  res  Vers. 
Belgicam  male  habuisse  videtur;  porro  Albertus 
Burgh,  ep.  LXVII  (Ed.  Princ.):  ,,rationes,  quae  reli- 
quis  philosophiis  non  sunt  communes,  sed  soli  tuae 
applicari  possinV\  (quod  L.  tacite  correxisse  videtur), 
et  paullo  infra:  „  qui  in  Christum  venturum  aut  iam 
ventum  crediderunt  aut  etiamnum  credunt".  Denique 
conferri  potest  epistula  LXX  Schulleri,  in  qua,  cum 
,,styli  ruditatem  "  excusat  auctor,  notandumest,  scri- 
bentis  neglegentiam  et  hic  praecipue  in  consecutione 
temporum  turbata  apparere. 

Cave  igitur,  ne  in  talibus  erroribus  nimis  absolute 
aliquid  unius  Spinozae  proprium  agnoscas ,  cum  etiam 
alii  in  prorsus  iisdem  vel  in  similibus  peccantes  de- 
prehendantur.  Qua  in  re  in  memoriam  revocandum, 

quod  attinet  ad  epistulas,  earum  auctores  et  nesci- 
visse  nec  fortasse  suspicatos  esse  fore  umquam ,  ut 
ea,  quae  literis  commisissent ,  publici  iuris  fierent. 
Itaque  si  quid  minus  polite  iis  exciderit,  socordia 
privata  habenda  est  neque  nimis  exprobranda ,  ne- 
dum  in  imperitiam  ignorantiamve  vertenda. 

Opera  autem  Posthuma ,  quae  auctor  ipse  non  edi- 
dit,  partim  ne  absolvit  quidem,  si  iam  solito  plura 
vitia  exhibent ,  quid  aliud  arguunt ,  nisi  quod  auctor  in 
opere  conscribendo,  imprimis  rei  et  argumento  pros- 
piciens ,  verborum  concinnitatem  hic  illic  parum  cura- 
verit,  satis  contentus,  si  in  conceptibus  elucidandis 
et  sibi  et  suis  satisfecisset ;  posthac ,  si  umquam 
opus  ederetur  et  schedae,  prelo  commissae,  denuo 
perlegendae  essent,  satis  tempestive  ultimam  manum 
adhibiturus,  errores  conspicuos  sublaturus,  sententias 
levigaturus,  denique,  ut  est  in  praefatione  Opp.  Posth. 
„ examinaturus ,  politurus  ac  emendaturus".  i)  Qua 
in  re  quid  est,  quod  tamquam  insolitum  valde  ad- 
miremur  ? 

Itaque  ne  nimis ,  censeo ,  urgeamus  hosce  errores 
et  vitia,  quae  ex  ipsa  Opp.  Posth.  conditione  leniter 


i)  Alterum  exemplum  plane  eiusdem  rei  praebent  Principia 
Philos.  Cart.  Quem  librum  in  usum  privatum  discipuli  composuerat 
Sp.,  tamen  amicis  petentibus  in  lucem  edere  non  recusavit;  itaque 
revisendum,  „stylo  elegantiori  ornandum",  praefatione  augendum 
curavit.  Quam  rem  cum  Meyero  suo  conficiendam  tradidit  noster, 
deficientis  literarum  Latinarum  scientiae  arguitur  a  Meinsma  in 
libro  „Spinoza  en  zijn  Kring."  p.  207. 

et  simpliciter  explicari  possunt;  hoc  est,  noli  igno- 
rantiae  vel  inscitiae  tribuere,  quae  incuriae  socordi- 
aeque  sunt  indicia,  neque  auctoris  scientiam  et  usum 
linguae  Latinae  aestimare  ex  iis ,  quae ,  priusquam 
evulgarentur,  sibi  et  amicis  conscripserat ,  neglegen- 
tius,  ut  fit  in  talibus,  nonnulla  interspargens ,  quae 
futurae  editionis  minutiores  curae  sponte  emenda- 
turae  essent;  denique  noli  pro  stylo  nescio  quo 
vel  elocutione  vel  sermonis  usu  agnoscere ,  quae  ad 
summum  certum  quoddam  vitiorum  genus  constitu- 
unt,  quod  tamen  et  apud  alios  deprehenditur  et 
omnino  fere  id  est,  in  quod  Latine ,  imprimis  currente 
calamo,  scribentes  maxime  proclives  esse  solent. 

Igitur,  si  iam  exempla,  quae  in  superioribus  per- 
lustravimus ,  tamquam  testimonia  ad  Spinozae  stylum 
cognoscendum  reicienda  sunt,  liceat,  quoniam  semel 
de  eius  scientia  linguae  Latinae,  de  sermone  et  genere 
dicendi  quaestio  instituta  est,  alia  circumspicere  in- 
dicia  et  ea  addere,  quae  philosophi  opera  perlegenti 
sese  offerre  solent. 

Atque  prima  res,  quae  quemlibet  lectorem  offen- 
dat ,  libertas  est  illa ,  qua  usus  est  auctor  in  vocabulis 
et  locutionibus  eligendis,  ita  ut  fere  totam  Latinita- 
tem  complectens  modo  hinc  modo  illinc  nonnulla 
deprompserit  et  in  suum  usum  converterit.  Neque 
enim  in  singulis  vocabulis  adhibendis  neque  in  sen- 
tentiis  connectendis  Sp.  intra  illos  satis  angustos  fines 
se  continuit,  quibus  plerique  recentiores  Latine  scri- 
bentes  se  cohibere  student,  intra  classicum,  ut  voca- 

tur,  idioma,  Ciceronis  scilicet  et  Caesaris.  Quo  factum 
est,  ut  passim  apud  eum  occurrant  voces,  quae  vel 
florente  literarum  aetate  in  desuetudinem  abierant, 
vel  recentioribus  demum  temporibus  exstiterunt,  ita 
ut  eius  oratio  variet  et  quasi  vacillet  inde  a  priscis 
Latinis  auctoribus,  Plautum  puta  et  Terentium,  usque 
ad  novissimos,  Patres  Ecclesiastas ,  Iuris  Consultos. 

Pauca  subiungam  exempla.  Sic,  quod  attinet  ad 
syntaxin,  recentiora  tempora  plerumque  sermo  eius 
redolet,  qui  interrogationes  simplices  per  an  efferre 
amat ;  qui  ablativum  gerundii  loco  participii  Prae- 
sentis  adhibet;  qui  sententias  per  quod  incipit  pro 
Acc.  c.  Inf.  i);  qui  „longum  fuerit,  melius  esset"; 
qui  quam  cum  Positivo  in  sententiis,  quales  sunt 
„quam  breviter  potero"  et  aliis  exhibet;  denique 
qui,  serioris  Latinitatis  gliscentem  Coniunctivi  usum 
imitatus,  fere  ubique  sententias  per  hunc  modum 
effert,  quo  factum  est,  ut  omnes  subtiliores  distinc- 
tiones  tollerentur.  Sic  post  coniunctiones  temporales, 
quales  sunt  antequam  vel  donec ,  sine  ullo  discrimine 
Indicativus   vel  Coniunctivus  occurrit;  post  si  2), 


1)  Altera  causa,  cur  Acc.  c.  Inf.  vitaverit  noster,  perspicuitatis 
studium  fuisse  videtur,  ut  etiam  in  ablativo  absoluto,  qui  non  nisi 
rarissime  invenitur. 

2)  Notandum,  quod  modum,  quem  irrealem  vocant,  satis  dili- 
genter  observavit  Sp.,  unde  L.  feliciter  textum  semel  atque 
iterum  restituere  potuerit;  cf.  ex.  gr.  Eth.  IV,  4,  dem;  Tract.  Pol. 
VIII,  21,  et  quae  supra  pag.  2  annotavimus.  Tantummodo  monen- 
dum,  quod  post  protasin  irrealem  in  apodosi  nonnumquam  futurum 
Jtempus  insolite  occurrit,  cf.  Eth.  I,  13,  dem:  „siesset  —  dividere- 

etsi,  tametsi ,  immo  post  sive-sive  i);  deinde  post  quod 
et  quandoquidem ,  denique  post  quicunque  et  quantus- 
cunque ,  (nam  nolim  in  postremis  usum  comicorum 
agnoscere) :  in  omnibus  his  sententiis  fere  indistincte 
nunc  Indicativus  modus  nunc  Coniunctivus  adhibetur, 
tamen  ita,  ut  Coniunctivi  usus  longe  praevaleat. 

tur  —  retinebunt.  Ep.  XXXV:  „Sive  possideret  —  esset  —  redi- 
gemur"',  ita  ut  dubitari  possit ,  num  recte  L.  in  loco ,  de  quo  pag.  2 
egimus,  Tract.  Pol.  VI,  16  „fiet"  in  „fieret"  mutaverit. 

1)  Huic  voculae  haud  raro  apud  nostrum  adiungitur  quod,  quasi 
per  abundantiam,  ita  ut  fere  Batavismum  {hetzij  dat)  in  Latinum 
sermonem  irrepsisse  suspiceris.  Cuius  structurae,  quae  interdum 
interpretes  male  habuisse  videtur,  notavi  haec  exempla: 

Eth.  III,  aff.  def.  1:  „sive  ea  sit  innata,  sive  quod  ipsa  

sive  denique  quod"  etqseqq. 

Eth.  IV,  1,  schol.:  „sive  eae  naturalem  corporis  constitutionem 
sive  quod  eiusdem  agendi,"  etqseqq. 

Ep.  XLIII :  „  sive  istam  legem  Dei  iuris  formam  ab  ipso  Deo  accep- 
isse  statuam  sive  quod  ipsam  concipiam,"  etqseqq. 

Similiter  vel  quod  ponitur,  praecedente  si  et  nisi. 

Eth.  II,  49  schol.  in  fine:  „nisi  imaginatio  equi  alati  iuncta  sit 
ideae  vel  quod  percipit,"  etqseqq. 

Cf.  etiam  Eth.  IV,  20:  „vel  quod  cogatur"  et  Ep.  LXXV:  „si 
bonum  a  Deo  tamquam  Iudice  accipiamus,  vel  quod  ex  necessi- 
tate,"  etqseqq. ,  ut  legitur  in  exemplo  a  Gerhardtio  edito ;  praeterea 
cf.  Ep.  XLIII. 

Deinde  eodem  modo  „sed  quod"  legitur  de  int.  em.  67:  „si 
existentia  rei  non  sit  aeterna  veritas,  sed  quod  necessitas  pendeat," 
etqseqq  ;  Tract.  Pol.  VI,  22:  „Quodsi  nec  hoc  fecerit,  sed  quod 
consilium,"  etqseqq.;  VIII,  36:  „si  eadem  non  fuerit  probata,  sed 
quod  numerus,"  etqseqq. 

Denique  huc  spectat  Eth.  I,  32,  schol.  2:  „Si  Deus  decrevisset, 
hoc  est  ut  aliud  de  natura  voluisset ,"  etqseqq. 

Iure  igitur  Land  refutasse  videtur  (tom.  II,  praef.  p.  VI),  quae 
de  ep.  XLIII  disputavit  Martineau  in  libro  „A  Study  of  Spi- 
noza",  p.  98. 

Neque  aliter  in  singulis  vocabulis  usurpandis  se 
gessit  scriptor,  quippe  qui  (ut  tantum  ea  complectar, 
quae  unaquaque  fere  pagina  occurrunt)  prae  pro 
propter  idque  in  sententiis  positivis  amet  adhibere, 
comicorum,  opinor,  usum  imitatus ;  contra,  dum  etiam 
in  his  recentiorem  potissimum  Latinitatem  sectatur, 
apprime  (cum  verbo  coniunctum)  pro  imprimis ,  iuxta 
pro  secundum ,  absque  pro  sine  adhibeat ;  qui  idem 
cum ,  intantum,  e  contra,  ex trinsecus  adiective,  utcun- 
que  adverbialiter ,  hucusque ,  medius  pro  dimidium 
proferat;  denique  qui  quoad  cum  Acc.  pro  quod  atti- 
net  ad  et  nullibi  pro  nusquam ,  suspectissimae  Lati- 
nitatis  voces,  passim  usurpet. 

Porro ,  sicut  iam  in  superioribus  nonnulla  rariora 
notari  possunt,  ita  in  vocibus  eligendis  Spinozam 
interdum  elegantiae  cuidam  studuisse  deprehendimus 
et  nonnumquam  sermonem  exornasse,  dum  pro 
tritis  vocabulis  inusitata  et  longius  arcessita  inserit. 
Itaque  praecipue  in  epistulis,  scilicet  in  quibus  po- 
tissimum  talibus  deliciis  locus  esset,  hic  illic  locuti- 
ones  exquisitiores ,  flosculos,  ut  aiunt,  voces  denique 
raras  et  absconditas ,  immo  semel  vel  bis  #?r#£  hsyo^evx, 
quae  dicuntur,  intersparsa  invenias.  Sic  auctor  e  co- 
micorum  sermone  mutuatus  esse  videtur :  se  dissolvere, 
saepiuscule y  denuo  (Eth.  III ,  47,  schol.)  eo  sensu ,  quo 
Graeci  oiv  usurpant,  temerarius  pro  fortuitus\  ad  recen- 
tiores  autem  scriptores  referenda  sunt:  offendiculum, 
in  procinctu ,  in  antecessum ,  adinvenire ,  speciatim , 
animitits ,  epistolium,  noviter,  quorum  postrema  in 

integra  Latinitate  vere       a.  constituere  videntur. 

Nec  non  lusui  cuidam  verborum  interdum  indulget; 
ex.  gr.  de  int.  em.  57  1):  verae  ac  merae  (cf.  Plin. 
Ep.  VIII,  24,  2);  Tract.  Pol.  VI,  26:  argumentis — 
tormentis)  VII,  2:  uno  actu  et  ictu. 

Denique  semel  atque  iterum  auctor  orationi  locum 
e  poeta  quodam  citatum  apte  interponere  scit,  sive 
tecte  ad  omnibus  nota  verba  alludens ,  sive  integrum 
versum  referens.  Quorum  omnium  frequentissimum  est 
Ovidianum  illud  ,,video  meliora  proboque",  etqseqq., 
quem  locum  in  deliciis  habuisse  apparet;  quem  ter  in 
Ethica,  deinde  in  Epistulis  quoque  citavit.  Cui  adde 
eiusdem  scriptoris  Am.  II,  19,  4,  qui  locus  Eth.  III,  31, 
coroll.;  et  Am.  III,  4,  17,  qui  Tract.  Pol.  X,  5  citatur; 
porro  Ciceronis  locus  celeber  de  gloria  appetenda 
(pro  Archia  11),  qui  citatur  Eth.  III,  def.  aff.  44;  ad 
quem  alluditur  Eth.  IV,  52,  schol.;  Taciteum  illud  de 
vulgo  (Ann.  I,  29),  quod  legitur  Eth.  IV,  54,  schol. ; 
verba  Horatii  (Sat.  I,  1,  14:  ,,  loquacem  Delassare 
valent  Fabium"),  quae  recurrunt  ep.  LXXVI. 

Quodsi  quis  exemplum  desiderat,  quo  omnia,  quae 
enumeravimus ,  apte  illustrari  possint,  perlegatex.gr. 
epistulam  XXVIII,  ab  editoribus  Batavis  ex  autogra- 

1)  In  laudando  tractatu  de  int.  em.  utor  numeris,  qui  in  editione 
Bruderiana  exhibentur.  Nam  etsi  omni  auctoritate  carere  et  a  Br. 
nonnumquam  satis  infeliciter  appicti  esse  videntur,  tamen  in  locis 
designandis  vel  investigandis  tantum  commodi  tantumque  compendii 
afferunt,  ut  aegre  eos  in  recentiore  editione  desideres;  immo,  ut 
etiam  Ethicae  scholia  paullo  ampliora,  praefationes,  appendices, 
denique  Epistulas  quoque  simili  modo  distinctas  iure  optaveris. 

pho  editam.  In  qua  etsi  pleraque  simpliciter  et  inor- 
nate  perscripta  sunt,  utpote  in  epistula  ad  familiarem 
data ,  tamen  oratio  non  omni  artificio  caret ,  sed 
interdum  leni  quadam  et  fere  hilari  elegantia  splen- 
descit,  cum  haud  raro  exquisitius  verbum  vel  locutio 
occurrat,  semel  vel  bis  lusus  verborum  appareat, 
immo  in  fine  verba  Vergiliana  („classique  immittit 
habenas")  repetantur  et  ad  dictum  quoddam  Terentii 
(Andr.  845:  ,,omnis  res  iam  est  in  vado")  alludatur. 

Quae  cum  ita  sint,  tamen  et  de  his  omnibus 
valent  ea,  quae  de  socordia  Spinozae  et  neglegentia 
in  scribendo ,  qualescumque  fuerunt ,  in  superioribus 
monuimus.  Noli  ea ,  quae  hactenus  enumeravimus : 
liberius  scribendi  genus,  varietatem  sermonis,  flos- 
culorum  usum,  elegantiae  studium,  Spinozae  tamquam 
propria  imputare,  quae  omnia  aeque  in  amicorum 
et  aequalium  scripta  cadant.  Immo  ne  singulae  qui- 
dem  voces  et  locutiones,  quas  in  praecedentibus 
perlustravimus ,  uni  philosopho  nostro  vindicandae 
sunt.  Sic,  quae  de  ablativo  gerundii  pro  Part.  Praes., 
de  coniunctionibus  quod,  sive-sive,  etc.  cum  Con- 
iunctivo  potissimum  adhibitis,  de  vocibus  absque,  e 
contra,  iuxta,  hucusque,  prae,  quoad,  annotavimus, 
omnino  quadrant  in  epistulas  amicorum,  in  quibus 
haec  et  alia  huiusmodi  passim  occurrunt.  1) 

1)  Consultius  visum  est,  ne  inquisitio  rei  per  se  satis  levis  in 
immodicum  cresceret,  disceptationem  intra  fines  Operum  Posthu- 
morum  cohibere.  Tamen  monendum  est  ex.  gr.  apud  Baconem 
complura  ex  iis,  quae  notavimus,  ex.  gr.  absque,  econtra,  quoad, 

Quod  autem  ad  vocum  absconditarum  usum  et 
elegantiae  studium  attinet,  cum  talia  plerumque  pro 
persona  scriptoris  variare  soleant,  ita  parcius  quidem 
apud  Tschirnhausen ,  v.  Velthuysen ,  Burgh ,  alios  ap- 
parent ,  quamquam  ne  apud  illos  quidem  plane  absunt ; 
contra  Oldenburgius  vix  sibi  hac  in  re  satis  facere 
potuisse  videtur  et,  ut  illorum  temporum  sermone 
utamur,  multis  parasangis  Spinozam  superat,  cum  in 
vocabulis  rarissimis  et  doctissimis  promendis ,  tum  in 
laudando  vel  etiam  obscurius  alludendo  ad  hos  vel  illos 
Latinorum  scriptorum  locos,interdum  satis  remotos.  i) 


noviter,  ablativum  gerundii  loco  Part.  Praes.,  utrum  in  rogationibus 
simplicibus,  alia  passim  inveniri. 

i)  Inter  alia  haec  tamquam  rariora  vel  exquisitiora  notari  pos- 
sunt:  fortassis  (Ep.  I);  effigiare  (Ep.  III);  obgannire,  expectorare  (Ep. 
VII);  redhostimentum ,  tui  genii  et  ingenii  vir  (Ep.  XI) ;  efflictim  (Ep. 
XXXI);  propalare  (Ep.  LXI);  sufflaminare,  vilescere  (Ep.LXXVII); 
collabascere  (Ep.  LXXIX). 

Quod  autem  attinet  ad  locos  ex  scriptoribus  petitos,  fere  nulla 
eius  exstat  epistula,  quin  aliquid  docti  et  absconditi  insit,  quod 
interdum  tam  longe  arcessitum  est,  ut  ex.  gr.  veterem  interpretem 
Belgicum  prorsus  fugerit.  Notavi:  Ep.  I  quasi  per  transennam  (Cic. 
de  Orat.  I  162)  longum  vale  (Verg.  Eclog.  III  79);  Ep.  VII  pax 
perennat  (Ovid.  Fast.  I,  721),  Ep.  XIV,  ut  sentire  quae  velis,  etqseqq. 
(Tacit.  Hist.  I,  1);  Ep.  XXIX  malorum  Ilias  (Cic.  ad  Att.  VIII, 
11,  3);  Ep.  XXXI,  rumpe  moras  (Verg.  Aen.  IV,  569);  Ep.  LXXIV 
fatis  agimur  duraque,  etqseqq.  (Seneca  Oed.  985). 

Quam  parum  feliciter  autem  in  his  Versioni  Belgicae  interdum 
res  cesserit,  optime  cognosci  potest  ex  Ep.  XXXI:  „Rumpe  igitur 
moras,  nec  scindi  tibi  penulam  patiaris."  Quae  locutio,  ex  Cic.  ad 
Att.  XIII,  33  petita,  tamen  satis  obscura  est,  nisi  sensum  etmeta- 
phoram  loci,  ad  quem  alluditur,  recordaris.  Quo  factum  est ,  ut  eam 
sic  reddiderit  Vers.  Belg. :  „worstel  dan  door  dit  marren  heen  en 
lijd  niet  dat  deze  regenmantel  gescheurd  wordt." 

Quae  cum  ita  sint,  statuendum  esse  videtur,  ut 
paullatim  ex  illis  minutiis  emergamus,  Spinozam 
fere  eodem  sermone  et  dicendi  genere  usum  esse , 
quo  amicos  eius  et  aequales;  Latinitate  scilicet  illa 
et  elocutione ,  quae  tum  temporis  plerisque  communis 
fuisse  apparet,  cum  in  literarum  republica,  quicquid 
maioris  esset  momenti,  a  quoque  Latine  perscribe- 
retur  et  omnium  studiorum  omniumque  disciplinarum 
receptaculum  et  commune  quasi  domicilium  esset 
lingua  Latina. 

Statuendum  deinde  philosopho  in  Latine  scribendo 
neque  melius  neque  peius  cessisse ,  quam  plerisque 
e  ceteris ,  et ,  si  iam  Oldenburgius  exquisitius  et  ube- 
rius,  v.  Velthuysen  purius  scripsisse  apparent,  at 
neminem  alium  ex  amicis  video ,  quem  in  hac  re  iure 
Spinozae  anteponas. 

Etsi  igitur  hactenus  vix  de  Spinozae  proprio  dicendi 
genere  sermo  esse  potest  et  in  Latine  scribendo  phi- 
losophus  vix  supra  aequales  sese  extollit,  noli  tamen 
hanc  parvam  laudem  esse  putare;  tantam  enim  apparet 
fuisse  illorum  temporum  scientiam  et  peritiam  linguae 
Latinae,  ut  etiam  in  turba  delituisse  non  minima 
laus  sit. 

Etenim ,  quod  ad  ipsam  Latinitatem  attinet ,  etsi 
purior  non  evasit  lingua,  quae  a  tot  hominibus  fere 
cuiusque  conditionis  adhiberetur,  quaeque  tot  novas 
res  et  conceptus  in  se  recipere  et  aptis  vocabulis  in- 
struere  deberet,  at  contra  negari  non  potest  linguam 
sic  et  auctiorem  et  magis  variatam  exstitisse  et  nactam 

esse  libertatem  novam  et  quadam  elegantia  non  caren- 
tem ,  ad  quam  recte  ministrandam ,  si  non  profunda , 
at  satis  ampla  scientia  et  imprimis  ipsorum  auctorum 
haud  vulgaris  notitia ,  immo  lectio  continuata  et 
interior  consuetudo  omnino  opus  esset. 

Scriptores  autem ,  quamquam  eorum  ceterae  vir- 
tutes  pro  cuiusque  natura  variant,  tamen  fere  om- 
nes  in  hoc  consentiunt,  atque  hunc  vel  maximum 
laudis  titulum  exhibent ,  quod  ipsum  ingenium  ipsam- 
que  indolem  linguae  Latinae  tam  recte  intellexerunt, 
penitus  persenserunt,  dein  sollicite  respexerunt  co- 
lueruntque. 

Quo  factum  est,  ut  primum  in  ipsis  conceptibus 
cogitationibusque  formandis  et  deducendis  nativa  illa 
linguae  Latinae  luciditas  et  acute  distinguendi  con- 
suetudo  nec  non  severior  ordo  haud  parum  effecisse 
putanda  sint.  Deinde  in  sententiis  effingendis  scriptores, 
licet  grammatices  elementa  non  nimis  anxie  curave- 
rint  et  interdum  iis  aliquid  exciderit,  quod  diligenti- 
orem  censuram  vix  effugiat,  tamen  ubique  colorem, 
ut  aiunt,  Latinum  prae  se  ferunt  et  intimam  essen- 
tiam  linguae ,  ut  ita  dicam ,  in  scriptis  suis  fideliter 
conservare  noverunt;  quippe  qui  Latine  et  cogitent 
et  scribant,  hoc  est  pure  et  castigate;  qui  vim  ip- 
sam  nativam  vocabulorum  persentientes  modo  rebus 
propria  nomina  imponere  sciant,  alias  metapho- 
ram  recte  instituere,  feliciter  promovere,  eleganter 
absolvere  valeant ;  qui  per  antitheses ,  paronomasias , 
reliquas  figuras  orationem  apte  distinguere  sciant; 

clenique  qui  digitis  et  auribus  callentes  sententias 
concinne  instruere ,  aequabiliter  producere  ,  postremo 
finem  numerose  cadentem  imponere  perdidicerint  i). 

Atquehic,  credo,  locusest,  ubi  de  disciplina,  quae 
in  talibus  permultum  valere  solet,  breviter  mentio 
fiat.  Disciplina  enim  et  institutio  cum  in  comparanda 
verborum  copia  et  in  constituenda  et  supplenda 
illa  Latinitate,  de  quibus  supra  egimus,  quam  pluri- 
mum  effecisse  existimanda  est,  tum  ad  excitandam 
et  promovendam  curam  illam  et  studium  pure,  nitide, 
eleganter  scribendi.  Neque  multum ,  puto  ,  erraveris ,  si 
nonnunquam  apud  nostrum  amicosque  eius  ipsos 
flosculos,  quos  illorum  temporum  magistri  discipulis 
inculcare  solebant,  ipsa  sententiarum  ornamenta  et 
conformationes ,  ipsos  denique  locos  ex  scriptoribus 
petitos,  quos  schola  communes  reddiderat,  depre- 
hendere  et  agnoscere  tibi  videaris.  Stet  igitur  ludo 
literario  integra  sua  gratia  honorque ,  quoniam  sat 
multa  ex  iis,  quae  supra  enumeravimus ,  laudavimus 
quoque,  tamquam  legitima  pars  ad  scholam  referenda 
esse  apparent. 


i)  Exempla  exquisitae  vel  etiam  optimae  Latinitatis  ex  philosophi 
operibus  proferre,  et  odiosum  est  neque  opus  esse  confido. 

Liceat  tantum  unam  et  alteram  vocem  notare,  quam  rectissime 
adhibuit  noster,  cuius  tamen  usus  vel  paullo  subtilior  significatio  nescio 
an  hunc  illumve  interpretum  effugerit.  Ex.  gr.  fabula  (=  comoedia) 
de  int.  em.  82,  Eth.  IV,  39  schoL;  pascere,  de  int.  em.  10;  adeo 
(=  valde)  Eth.  III,  18  schol.  1;  lex  (=  condicio)  Eth.  III,  39; 
minus  per  litoten  pro  non,  Eth.  IV,  praef.;  gaudere  (=  frui)  Eth.  III, 
32>  V>  35  et  42.  Tract.  Pol.  VI,  29,  IX,  10  et  13. 

Quam  egregiam  autem  Spinoza  in  domo  F.  A.  v.  d. 
Enden  nactus  sit  institutionem  scholasticam,  et  apud 
alios  philosophi  biographos  videre  est  et  imprimis 
apud  Meinsma.  Qui  cum  in  libro  ,,Spinoza  en  zijn 
Kring."  de  celeberrimi  illius  magistri  vita  moribusque 
ageret,  praecipue  de  eius  praeclaro  ingenio ,  rara 
doctrina,  nec  non  de  eius  felici  vereque  liberali  dis- 
cipulorum  institutione  multa  et  luculentissima  enarra- 
vit,  ad  quae  lectorem  delegatum  velim.  Unum  tantum 
ex  eius  copiis  apponere  et  in  usum  nostrum  conferre 
liceat.  Etenim  cum  non  desint,  qui  imperitiam  lin- 
guae  Latinae,  quam  in  philosopho  nostro  agnoscere 
sibi  videantur,  per  satis  breve  tempus,  quo  lectioni- 
bus  magistri  interfuerit,  excusare  studeant,  operae 
pretium  videtur  haec  monere.  Si  apud  Meinsma  L  1. 
p.  p.  138  et  157  tempora  recte  computamus,  Spinoza 
per  quattuor  vel  quinque  annos  magistro  v.  d.  Enden 
operam  dedisse  existimandus  est.  Quod  spatium,  etsi 
nostrorum  hominum  opinioni  brevius  fortasse  videtur, 
tamen  illis  temporibus,  praesertim  in  tam  egregii 
magistri  domo ,  satis  superque  fuisse  apparet.  Perlege 
enim ,  quae  de  amico  quodam  Spinozae ,  Diderico 
Kerckrinck,  optimae  sane  spei  adulescente,  exhibet 
Meinsma  p.  p.  138  seqq.  Qui  „nulla  alia,  nisi  quae 
in  inferioribus  scholis  acquiritur,  scientia  instructus, 
duobus  modo  annis  post  satis  eruditus  academiam 
Lugdunensem  adiit"-,  porro  de  quo  amicus  Andreas 
Frisius  publicum  tulit  testimonium  huiusmodi :  ,,nam 
quis  est,  quin  admiretur,  quod  tu,  postquam  duode- 

viginti  annos  natus  ad  elementa  linguae  Latinae  ac- 
cessisti,  spatio  duorum  annorum  ad  tam  intimam 
notitiam  linguae  Latinae  et  elementorum  Graecae 
provectus  es,  ut  non  tantum  illam  emendate  scribere 
et  loqui,  sed  etiam  hanc  aliquatenus  intellegere 
valeas".  i) 

Qui  locus  satis  memorabilis  est,  cum  et  optime 
illustret  communem  illorum  temporum  propaedeusin 
gradumque  eruditionis ,  ad  quem  studiosi  iuvenes  pro- 
vehi  solerent,  et  praeterea  omnia,  quae  de  egregiis 
profectibus  duce  v.  d.  Enden  faciendis  exhibentur,  ad 
Spinozam ,  neque  illum  vulgaris  ingenii  adulescentem , 
quique  per  spatium  altero  tanto  maius  magistro 
adfuerat,  tute ,  credo,  applicari  possint. 

Restat  unum  et  alterum ,  quod  quodammodo  facit 
ad  illustrandam  Spinozae  peritiam  Latine  scribendi 
ideoque  paucis  memorandum  videtur.  Quorum  prius 
est  locus  ille  saepe  agitatus,  qui  legitur  in  epistula 
ad  Blyenbergh  XIX:  ,,ik  wenschte  wel,  dat  ik  in  de 
taal ,  waar  mee  ik  op  gebrocht  ben ,  mocht  schrijven. 
ik  sow  mogelijk  mijn  gedaghte  beeter  konnen  uyt- 
drukke."  Cui  petitioni  respondet  Blyenbergh  Ep. 
XX.  Versionis  Belgicae ,  (quae  ipsa  Bl.  verba  exhibere 

1)  Ecce  verba  ipsa  Frisii  (Meinsma  p.  139):  „Want  wie  zou  niet 
bewonderen ,  dat  gij  op  achttienjarigen  leeftijd  begonnen  de  beginselen 
der  latijnsche  taal  te  leeren,  in  eene  tijdruimte  van  twee  jaren  tot 
een  zoo  volmaakte  kennis  van  het  Latijn  en  de  beginselen  van  het 
Grieksch  gekomen  zijt,  dat  gij  de  eerste  taal  niet  alleen  onberis- 
pelijk  schrijven  en  spreken  kunt ,  doch  "ook  de  andere  eenigermate 
begrijpen." 

iure  censetur) :  „wat  belanght  van  te  mogen  schrijven 
in  die  Tael,  waer  in  opgebrocht  ben,  enkanUE.  niet 
weygeren ,  soo  het  anders  Latijn  of  Francois  is :  maer 
ick  versoecke  noch  dese  antwoorde  in  dese  eyge  Tael 
te  mogen  ontfangen,  alsoo  ick  UE.  meeninge  daer 
heel  wel  in  verstont,  en  misschien  in  *t  Latijn  soo  klaer 
niet  en  soude  verstaen."  Quae  verba  in  Ed.  Princ. 
sic  redduntur:  ,,non  recuso,  si  ea  lingua,  in  qua 
educatus  sum ,  scribere  animus  est ,  vel  alia ,  modo 
Latina  aut  Gallica  sit ;  hoc  vero  responsum ,  ut  eadem 
exares  lingua ,  peto ,  quia  mentem  tuam  in  ea  bene , 
quod  forte  in  lingua  Latina  non  fieret,  percipiebam." 

Verba  Latina  „in  qua  educatus  sum"  et  „ut  eadem 
exares  lingua"  quam  parum  accurate  exemplum 
Hollandicum  referant,  optime  notavit  et  illustravit  L. 
Superest  monendum ,  simili  socordia  verba  ,,soo  het 
anders  Latijn  of  Francois  is"  reddita  esse  per  ,,vel 
alia,  modo  Latina  aut  Gallica  sit".  Etenim  „soo 
anders"  in  vetustiore  nostra  lingua  idem  valet, 
quod  Latine  ,,siquidem";  in  quam  rem  conferatur 
Ned.  Woordenb.  IV,  p.  431;  ita,  ut  haec  fiat  legitima 
versio:  „non  recuso,  si  ea  lingua,  in  qua  educatus 
sum  (vel  potius  „es")  scribere  animus  est,  siquidem 
Latina  aut  Gallica  est".  Quae  verba  quantum  a  su- 
perioribus  discrepent,  neminem  fugere  puto. 

Integra  autem  superest  difficultas  in  hoc,  qualem 
linguam  Spinoza  designaverit  per  illa  verba  „in  qua 
educatus  sum".  Quam  in  rem  hoc  rogatum  velim. 
Estne  credibile  Spinozam  cogitationes  suas  et  con- 

ceptus  philosophicos  Hispana  vel  Hebraica  i)  vel 
ulla  alia  nisi  Latina  lingua  recte  et  adaequate  ex- 
primere  mentemque  suam  explicare  et  potuisse  et 
voluisse?  Quae  res  quam  parum  sit  verisimilis,  facile 
omnes  sentient,  qui  ea  recordantur,  quae  Sp.  Batave 
de  philosophia  sua  conscripsit,  in  quibus  fere  semper 
linguam  Latinam  subaudias,  quique  ipsi  in  elucu- 
branda  eius  philosophia  experti  sunt,  quam  penitus 
et  intime  tota  illa  doctrina  cum  ea  lingua  cohae- 
reat,  per  cuius  verba  conceptus  primi  exprimendi 
erant. 

Deinde  estne  verisimile  Spinozam  revera  cogitasse 
de  literis  Hispanis,  vel  Portugaicis,  vel  Hebraicis 
mittendis  ad  mercatorem  Dordracensem ,  praesertim 
ad  eum,  quem  linguae  Latinae  saltem  adeo  peri- 
tum  sciret,  ut  Principia  Philos.  Cart.  perlegere 
valuisset? 

Nisi  fallor,  alia  subit  suspicio  et  agnoscis  Spinozam 
a  mercatore,  quem  pro  professione  satis  eruditum 
expertus  esset,  veniam  petentem ,  ut,  tamquam  viro 
docto  ad  virum  doctum,  Latine  ad  eum  scribere 
sibi  liceat,  plane  eodem  consilio,  quo  cum  plerisque 
amicis  Batavis,  de  Vries,  L.  Meyer,  v.  Velthuysen, 
Burgh,  literarum  commercium  instituerat  et  vulgo 
viri  docti,  etiam  eiusdem  nationis,  inter  se  commu- 
nicasse  videntur. 


i)  Land  in  dissertatione  de  Edd.  et  contextu  Ethicae,  1.1.  p.  13 
innuit  Spinozam  linguam  Hebraicam  significasse. 

Iam,  si  placet,  relege  verba  Blyenberghii  sicuti  ea 
reddidimus:  ,,non  recuso,  si  ea  lingua,  in  qua  edu- 
catus  es,  scribere  est  animus,  siquidem  Latina  aut 
Gallica  est;  hoc  vero  responsum,  ut  eadem  exares 
lingua,  peto,  quia  mentem  tuam  in  ea  bene,  quod 
forte  in  lingua  Latina  non  fieret,  percipiebam". 

Vides  etiam  Blyenbergh  suspicatum  esse  per  lin- 
guam  illam,  in  qua  educatus  esset  Spinoza,  significari 
Latinam  aut  Gallicam  et  quidem  eum  praecipue  de 
Latina  cogitasse ,  cum  in  ulterioribus  Gallicam  iam 
neglegens  de  sola  Latina  agit  atque  disputat. 

Altera  res,  quae  fere  eodem  spectat,  haec  est.  In 
assignandis  versionibus  Latinis  illarum  epistularum, 
quas  olim  Hollandice  conscriptas  esse  constat,  edi- 
tores  Hagani  alias  Spinozae  ipsi ,  alias  amicis  eius  tri- 
buerunt.  Qua  in  re  fere  unicam,  ut  videtur,  normam, 
ad  quam  statuerunt  versionem  hanc  vel  illam  a  Spi- 
noza  aut  ab  amico  factam  esse ,  lemmata  Latina ,  in 
margine  Versionis  Belgicae  occurrentia,  fuisse  appa- 
ret;  quippe  quae  interpres  Batavus  ex  ipsius  philo- 
sophi  versionibus  depromere  et  contextui  suo  appin- 
gere  operae  pretium  duxerit,  contra  ex  amicorum 
interpretatione  transscribere  merito  spreverit. 

Quae  opinio  prima  sane  fronte  satis  arridet;  vide 
tamen,  quo  editores  perduxerit.  Scilicet  eo,  ut,  cum 
epistularum  XL  et  L  ipsum  corpus  Spinozae  vindica- 
rent,  tamen  epistulae  XL  exordium  satis  breve,  epistu- 
lae  L  ultimas  sententias  ab  amico  versas  existimarent. 
Similiter  postquam  omnes  epistulas  a  Boxelio  et  ad 

Boxelium  missas  ab  ipso  Spinoza  Latine  versas  esse 
perhibuerunt,  unicam  epist.  LII,  quae  est  e  brevissi- 
mis,  tamquam  ab  amico  versam  excipiunt. 

Quae  omnia  quam  parum  sint  verisimilia  et  per 
se  et  in  auctore ,  quem  satis  recte  et  commode  et 
fortasse  potissimum  Latine  scribentem  deprehendi- 
mus,  unicuique  manifestum  esse  confido. 

Itaque ,  si  iam  concedamus  fieri  potuisse  ,  ut  Spinoza 
ex.  gr.  ab  epistulis  Blyenberghii ,  prolixis  et  taedii 
plenis,  Latine  vertendis  abhorruerit,  ita  ut  post  eius 
mortem  hoc  onus  amicis  incubuerit,  at  noli  tibi  fin- 
gere  auctorem  nostrum  tam  difficile  verba  congregan- 
tem,  tamque  laboriose  Latinas  sententiasexcludentem, 
ut,  cum  summam  operis  ipse  confecisset,  unam  vel 
duas  alineas  addere,  scilicet  quod  puncti  temporis 
opus  esset,  refugeret.  i) 

Atque  haec  hactenus.  Iam  si  ea ,  quae  in  superiori- 
bus  disputavimus ,  paucis  repetere  licet,  haec  conati 

i)  Ad  ep.  XLI  haec  annotat  L. :  „  In  Vers.  Belg.  Latina  verba 
non  afferuntur.  Quod  utrum  ideo  omissum  sit,  quod  Spinozae  auto- 
graphon  Hollandicum  haberent,  an  propter  epistulae  argumentum 
satis  perspicuum,  non  liquet."  —  Omnino  recte  sese  habent  verba 
ultima,  quippe  quae  alteram  innuant  causam  eamque  magis  internam , 
cur  interpres  lemmata  hic  illic  addere  neglexerit;  scilicet  quia  ob 
epistulae  perspicuitatem  vix  opus  erat.  Quam  recte  autem  haec 
suspicatus  sit  Land,  vel  epp.  LXII  et  LXVIII  probare  possunt,  quas 
Latine  conscriptas  fuisse  certo  scimus  nec  tamen  in  iis  vertendis 
Vers.  Belg.  ulla  exhibet  lemmata;  nimirum  quia  simplicissimi  sunt 
argumenti.  Attamen  quantopere  haec ,  quae  iam  disputamus ,  vim 
demonstrativam  ratiocinii  prioris,  sc.  lemmata  addita  automissain- 
dicare  versionem  a  Spinoza  ipso  aut  ab  amicis  confectam,  infrin- 
gant,  neminem  fugere  existimo. 

sumus  efficere.  Primum,  vitia  illa  conspicua,  quae  horum 
temporum  homines  prima  fronte  fortasse  offendunt , 
socordiae  magis  quam  ignorantiae  speciem  prae  se 
ferre,  et  in  iis  diiudicandis  rationem  habendam  esse 
temporum  et  rerum,  cum  et  illorum  saeculorum 
homines  talia  minus  curasse  videantur,  et  omnia 
illa  inaccurate  vel  neglegenter  expressa  occurrant  in 
opere  postumo ,  cuius  editioni  et  ultimae  emendationi 
auctor  ipse  praeesse  non  potuerit.  Cavendum  igitur 
est,  ne  in  iudicio  de  linguae  Latinae  peritia  ferendo 
nimis  huiusmodi  vitiis  tribuamus ,  praesertim  cum  sat 
multa  exstent  indicia ,  unde  efficiatur  philosophum  in 
lingua  Latina  haud  mediocriter  versatum  fuisse. 
Immo  haud  temere  affirmari  potest ,  nostrum  Latinam 
linguam  adeo  calluisse ,  ut ,  quae  signiflcare  vellet ,  et 
recte  et  commode ,  interdum ,  si  res  ita  ferret ,  etiam 
eleganter  explicare  polleret;  comparatis  autem  aequa- 
lium  literis  apparet  eum ,  etsi  vix  supra  turbam  se 
extollat,  tamen  neque  inter  ultimos  delituisse  et,  ut 
verbo  dicam  ,  Spinozam  hac  in  re  eundem  fere  gradum 
scientiae  consecutum  esse,  quem  eorum  temporum 
eruditi  homines  vulgo  obtinuisse  existimandi  sunt. 
Quod  autem  ad  Latinitatem  et  sermonis  genus,  quod 
adhibuit  Spinoza ,  attinet ,  neque  in  his  eum  multum 
ab  aequalibus  discrepantem  deprehendimus ,  quippe 
qui  usus  sit  Latinitate  illa  satis  copiosa  et  variata 
neque  nimis  arctis  legibus  astricta,  quae  tunc  tem- 
poris  inter  viros  doctos  communis  fuisse  videatur, 
ita  ut  fere  vulgata  vocari  possit. 

Quodsi  quis  rogat,  num  omnino  nihil  sit,  quod 
philosopho  nostro  tamquam  proprium  vindicandum 
sit,  hoc  habeo,  quod  ei  respondeam,  quod  orationi 
Spinozae  saltem  aliquatenus  peculiare  quoddam  et 
proprium  decus  asserat  et  idem  denuo  moneat ,  quanto 
melius  ille  et  interius,  quam  nonnullis  visum  est,  La- 
tinos  auctores  noverit.  Etenim  in  Ethica  passim  voces 
vel  integrae  quoque  sententiae  inveniuntur,  quas  ex 
Terentio  comico  mutuatus  esse  et  in  suum  usum  ver- 
tisse  videtur  philosophus.  Qui  loci  et  tam  frequenter 
occurrunt  et  tam  intime  cum  ipso  contextu  cohaerent 
et  connexi  sunt ,  quippe  qui  plerumque  interpretes 
effugisse  videantur,  ut  nolim  de  flosculis  cogitare  a 
magistro  traditis,  neque  de  versibus  illis  vulgatis,  qui 
unicuique  in  ore  esse  solent ,  sed  ut  potius  de  interiore 
notitia  et  continuata  lectione ,  immo  de  eximio  quodam 
favore ,  quo  comicum  prosecutus  sit ,  cogitandum  esse 
videatur. 

Praecipua  apponam.  Conferatur,  si  placet,  Eth.  IV, 
45,  schol.  2:  „mea  haec  est  ratio  et  sic  animum 
induxi  meum"  (Eth.  III,  praef. :  ,,  mea  haec  est  ratio,") 
cum  loco,  qui  legitur  Terent.  Adelph.  68: 

,,Mea  sic  est  ratio  et  sic  animum  induco  meum : 
Malo  coactus  qui  suom  officium  facit, 
70.    Dum  id  rescitum  iri  credit,  tantisper  pavet; 

Si  sperat  fore  clam ,  rursum  ad  ingenium  redit." 

Vides  ipsa  poetae  verba  servato  metro  apud  nos- 
trum  occurrere;  nec   non  versus   quarti  pars  prior 

Eth.  III,  aff.  def.  48,  expl. :  „ambitiosus  autem,  modo 
speret  fore  ctam^  in  nulla  re  sibi  temperabit";  pars  autem 
posterior  Eth.  V,  41,  schol.:  „at  contra  si  crederent, 
mentes  cum  corpore  interire,  ad  ingenium  redirenV 
repetitur. 

Secundum  exemplum  sit  ex  Eunucho ,  ex  ffio-i  illa 
Gnathonis  parasiti ,  quam  utpote  longiorem  totam  ex- 
scribere  vix  opus  est ;  tamen  ea ,  quae  in  nostram  rem 
faciunt,  apponam : 

232.    Di  immortales,  homini  homo  quid  praestat?  Stulto 

intellegens 

Quid  interest?  


247.    Hoc  novomst  aucupium:  ego  adeo  hanc  primus  inveni 

viam. 

Est   genus  hominum,   qui  esse  primos  se  omnium 

rerum  volunt, 
Nec  sunt  


254.  PA.    Scitum  hercle  hominem:  hic  homines  prorsus  ex 

stultis  insanos  facit. 

262  sectari  iussi, 

Si  potis  est,  tamquam  philosophorum  habent  disci- 

plinae  ex  ipsis 
Vocabula,  parasiti  ita  ut  Gnathonici  vocentur." 

Cum  his  versibus  comparentur  Eth.  IV,  17,  schol. : 
„ut  inde  concludam  praestabilius  esse  ignorare  quam 
scire ,  vel  quod  stidto  intelligens  in  moderandis  affec- 
tibus  nihil  intersit")  Eth.  IV,  71,  schol. :  „gratia  .  .  .  . 

mercatura  seu  aucupium  potius  quam  gratia  plerum- 
que  est",  ubi  vox  illa  satis  rara  transversum  egit 
interpretem  Batavum,  de  qua  re  cf.  Land  1.1.  p.  8; 
porro  Eth.  IV,  57,  schol. :  ,,et  eorum  tantummodo 
praesentia  delectari ,  qui  animo  eius  impotenti  morem 
gerunt  et  ex  stulto  insanum  faciunt")  denique  Eth.  IV, 
app.  25:  ,,qui  reliquos  consilio  aut,  re  iuvare  cupit, 
ut  simul  summo  fruantur  bono ,  is  apprime  studebit , 
eorum  sibi  amorem  conciliare ,  non  autem  eos  in  ad- 
mirationem  traducere,  ut  disciplina  ex  ipso  habeat 
vocabulum"  1)  celeber  ille  locus,  quem  attulerunt 
editores  Editionis  Principis  aliique  ad  explicandum , 
cur  auctor  nomen  suum  operi  praefigi  noluerit. 
Postremo  citetur  locus,  qui  legitur  Heaut.  961: 

„Ubi  te  vidi  animo  esse  omisso  et  suavia  in  praesentia 
Quae  essent,   prima  habere  neque  consulere  in  longi- 

tudinem  ".  etqseqq. 

Ad  quem  alluditur  Eth.  IV,  16,  prop. :  „rerum  cupi- 
ditate ,  quae  in  praesentia  suaves  sunt ,  coerceri 
potest";  quique  ipsis  verbis  adhibetur  Eth.  IV,  app. 
30:  ,,ad  quod  accedit,  quod  ex  affectu  id  primum 
habeamus,  quod  in  praesenti  suave  est",  ita  ut  con- 
fidenter  in  ultimo  loco  ,,in  praesenti^"  restituas. 

Nec  desunt  minora.  Sic  Eth.  IV,  54,  schol.  in  loco 
male  habito :  ,,nam  si  homines  animo  impotentes 
aeque  omnes  superbirent,  nullius  rei  ipsos  puderet, 


1)  Cf.  etiam  Tract.  Pol.  VIII,  3:  „ita  ut  civitas  sive  respublica 
ex  eadem  habeat  vocabulum". 

nec  ipsi  quicquam  metuerent,  quo  vinculis  coniungi 
constringique  possent"  aperte  alludit  auctor  ad 
Adelph.  84: 

,,  quem  neque  pudet 
Quicquam  nec  metuit  quemquam  neque  legem  putat 
Tenere  se  ullam." 

deinde  Eth.  III,  2,  schol.:  ,,qui  praeterea  contrariis 
affectibus  conflictantur,  quid  velint,  nesciunt;  qui 
autem  nullo ,  facili  momento  huc  atque  illuc  pellun- 
tur"  (cf.  etiam  Tract.  Theol.  Pol.  praef.);  ubi  citatur 
versus  notus  ex  Andria  266: 

,,dum  in  dubiost  animus,  paulo  momento  huc  vel  illuc 

inpellitur." 

Porro  haud  paucae  sunt  locutiones  breviores  vel 
vocabula,  quae  ex  Terentio  mutuatus  est  noster; 
ex.  gr.  Eth.  IV,  app.  28:  operas  muttias  tradere , 
cf.  Phormio  267;  III,  aff.  def.  48  expl. :  et  quo  se  ver- 
tat,  nesciat ,  cf.  Heaut.  946;  IV,  app.  29:  semagnifice 
efferre ,  cf.  Heaut.  907;  I,  33,  schol.  2:  animum  ad 
cogitandum  instituere,  cf.  Phormio  240 ;  IV,  app.  13  : 
militatum  confugere  cf.  Adelph.  385;  IV,  app.  14  et  V, 
41,  schol.:  ex  sua  libidine  moderari ,  cf.  Heaut.  256; 
III,  23,  schol.  et  III,  aff.  def.  11  :  taetitia  solida,  cf. 
Andr.  647;  IV,  50,  schol. :  recte  nosse ,  cf.  Andr.  10. 
Neque  dubito ,  quin  supersint,  quae  me  fugerint.  1) 

1)  Ex  Tract.  Pol.  addi  possunt:  VII,  11,  nervos  intendere  suos, 
cf.  Eun.  312;  VII,  30:  nam  inscitia  est  contra  stimulos  calces  mittere, 
cf.  Phormio  77;  et  imprimis  VII,  27:  „unde  est,  ut  duo  cum  idem 

Quae  autem  attuli  \  sufficere  videntur,  quippe  quae 
satis  clare ,  credo ,  evincant ,  vix  cogitandum  esse 
de  flosculis,  de  locutionibus,  quas  noster  vel  a  magis- 
tro  didicerat  vel  ab  alio  acceperat,  sed  de  domesticis 
auctoris  nostri  copiis ,  comparatis  nimirum  ex  continua 
lectione  et  intima  illa  antiqui  scriptoris  consuetudine , 
quae  fere  sponte  verba  et  locutiones  suggereret,  hic 
illic  vel  integros  versus  in  mentem  revocaret. 

Iam  si  quis  miretur,  qui  factum  sit,  ut  in  opere 
severo,  quale  estEthica,  ad  poetae  potissimum  versus 
et  sententias  alludatur,  is  audiat  Baconem  in  libro  illo 
de  Augmentis  Scientiarum  lib.  VII ,  c.  3.  In  quo  scriptor 
in  adumbranda  doctrina  de  cultura  animi,  postquam 
questus  est  partem  de  Characteribus  Ingeniorum  sive 
Dispositionum  a  plerisque  scriptoribus  Ethicis  neglec- 
tam  vel  praetermissam  esse ,  harum  rerum  studiosos 
relegat  ad  astrologos,  ad  poetas  (heroicos ,  satiricos, 
tragicos,  comicos) ,  apud  quos  ,,sparguntur  ubique 
simulachra  ingeniorum ,  licet  fere  cum  excessu  et 

praeter  modum  veritatis  At  longe  optima  hujus 

tractatus  suppellex  et  sylva  peti  debet  ab  Historicis 
prudentioribus."  Nec  non  ad  doctrinam  de  affectibus 
et  perturbationibus  pergens,  spretis  iam  Aristotelis 
et  Stoicorum  dissertationibus ,  quippe  quae  has  res 

faciunt,  saepe  dicamus,  hoc  licet  impune  facere  huic,  illi  nonlicet, 
non  quod  dissimilis  res  sit,  sed  qui  facit"  ubi  fere  ad  verbum  repe- 
titur  Adelph.  823: 

„Duo  quom  idem  faciunt,  saepe  ut  possis  dicere 
'Hoc  licet  inpune  facere  huic,  illi  non  licet', 
Non  quo  dissimilis  res  sit,  sed  quo  is  qui  facit." 

non  nisi  perfunctorie  tractaverint,  haecexhibet:  ,,Sed 
si  verum  omnino  dicendum  sit,  doctores  hujus  scien- 
tiae  praecipui  sunt  Poetae  et  Historici;  in  quibus  ad 
vivum  depingi  et  dissecari  solet,  Quomodo  Affectus 
excitandi  sunt  et  accendendi?  Quomodo  leniendi  et 
sopiendi?"  etqseqq.  Itaque  non  fortuna  quaedam 
sed  res  ipsa  et  argumentum,  quod  sibi  tractandum 
proposuerat  philosophus,  eum  ad  poetas  tamquam 
ad  optimos  peritissimosque  magistros  deduxisse  pu- 
tanda  sunt. 

Qui  autem  factum  sit,  ut  praeter  ceteros  comicum 
Romanum  tam  eximie  dilexisse  et  fovisse  appareat 
noster,  optime  ex  vita  ipsa  philosophi  explicatur. 
Etenim  teste  Meinsma  1. 1.  p.  p.  134  seqq.  ea  fuit 
methodus  docendi,  quam  adhibuit  magister  v.d.  Enden, 
ut  comoedias  Terentii,  nimirum  ad  interiorem  con- 
suetudinem  linguae  Latinae  contrahendam ,  perdis- 
cendas  discipulis  traderet,  deinde  in  scena  agendas 
curaret.  1)  Immo  ipsis  iis  annis,  quibus  Spinoza 
disciplinae  v.  d.  Enden  interfuisse  et  magistri  contu- 
bernalis  fuisse  traditur,  incidit ,  ut  in  publicam  scenam 
prodirent  duae  fabulae  Terentii:  sc.  Andria  d.  16  et 
d.  17,  m.  Ian.  1657  et  Eunuchus  d.  21  et  d.  22,  m. 
Mai.  1658,  idque  partes  agentibus  discipulis  v.  d.  Enden. 
Quae  res  quantos  excitaverit  hominum  rumores  quan- 
tamque  accenderit  offensionem,  perlegat  quis  apud 
Meinsma,  qui  nullus  dubitat,   quin  illis  spectaculis 


1)  Conferatur  insuper  Meinsma  1. 1.  p.  202. 

et  ipse  Spinoza  interfuerit.  Itaque  his  omnibus  satis 
commode  explicari  posse  confido ,  cur  Terentii  potissi- 
mum  versus  tam  pertinaciter  memoriae  nostri  inhae- 
sisse  videantur.  i) 

Fieri  tamen  potest ,  ut  etiam  altera  causa  accesserit , 
quae  fortuitam  illam ,  quam  casus  externi  iunxerant , 
notitiam  quodammodo  sanxerit  et  in  arctiorem  quan- 
dam  et  interiorem  amicitiam  coalescere  fecerit.  Etenim 
in  comici  fabulis  perlustrandis  facere  non  possum, 
quin  admirer,  quam  egregie  interdum  yvoopoii  illae 
vel  sententiae ,  quibus  poeta  orationem  distinxerit  et 
exornaverit,  conveniant  et  quadrent  cum  ipsa  phi- 
losophi  doctrina  de  hominum  moribus  deque  vita  recte 
instituenda. 

Longum  est  omnia  persequi.  Relegat  tamen  quis 
ex.  gr.  locum ,  quem  supra  laudavimus  ex  Adelphis 
vs.  68 ,  qui  sic  incipit : 

i)  Notandum,  quod  in  catalogo  librorum  Spinozae,  quem  novis- 
sime  edidit  v.  c.  J.  Freudenthal  in  libro  „die  Lebensgeschichte 
SpinozaV  p.  p.  i6oseqq. ,  cumTaciti,  Livii,  Sallustii,  Curtiiopera, 
item  Plautus,  Vergilius,  Ovidius,  Seneca.  Martialis,  Ciceronis  et 
Plinii  Secundi  epistulae,  Petronius  quoque,  nec  non  liber  „Phrases 
Virgilianae  et  Horatianae"  occurrant,  desideratur  tamen  Terentii 
comoediarum  exemplar. 

Unde  confirmatur  opinio,  omnia  illa,  quae  ex  Terentio  desumta 
notavimus ,  revera  Spinozae  menti  inde  ab  adulescentia  tam  penitus 
inhaesisse,  ut  ille  ex  sola  memoria,  nullo  subsidio  adhibito ,  integra 
poetae  verba  depromere  et  scriptis  suis  inserere  valuerit. 

Tamen  vide,  quae  de  illius  catalogi  lacunis  et  omnino  de  cau- 
tione,  quae  adhibenda  est,  dum  ex  librorum  catalogo  de  philosophi 
scientia  et  lectionibus  coniecturam  facimus,  post  Meinsma  egregie 
admonuit  Freudenthal  1. 1.  p.  288. 

,,Mea  sic  est  ratio  et  sic  animum  induco  meum : 
Malo  coactus  qui  suum  officium  facit, 
Dum  id  rescitum  iri  credit ,  tantisper  pavet : 
Si  sperat  fore  clam,  rursum  ad  ingenium  redit." 

Deinde  pergit : 

„Ille  quem  beneficio  adiungas  ex  animo  facit, 
Studet  par  referre,  praesens  absensque  idem  erit. 
Hoc  patriumst,  potius  consuefacere  filium 
Sua  sponte  recte  facere  quam  alieno  metu  :"  etqseqq. 

Relegat  quis ,  aio  ,  hunc  vel  alium ,  quem  supra  citavi , 
locum  vel  omnino  quamvis  comici  fabulam  et  facile, 
quid  velim,  percipiet :  nempe  locosillos  sive  praecepta 
moralia  continent,  sive  declamationes  animi  rerum 
humanarum  expertissimi ,  sapientiae  denique  illa 
frustula,  quae  poeta  sermonibus  interposuit ,  nonnum- 
quam  quam  proxime  accedere  ad  ea ,  quae  philosophus 
de  natura  humana  et  vita  bene  dirigenda  tradiderit. 

Neque  fortasse  re  propius  considerata  est,  quod 
adeo  mireris.  Ea  enim  est  animi  lenitas  et  temperantia , 
qua  comicus  res  humanas  contemplatus  est,  et  pla- 
cida  aequanimitas ,  qua  usus  est  in  humanis  affectibus 
depingendis;  ea  porro  est  eius  ars,  quae,  dum  varia 
hominum  ingenia,  studia,  actiones  variosque  vitae 
casus  illustrare  conatur  et  „reddere  personae  studet 
convenientia  cuique",  sine  ira  et  studio  et  quasi 
obiective  humanam  naturam  eiusque  vires  et  imbecil- 
litatem  et  varios  affectus,  quibus  conflictamur ,  pro- 
ponit ,  ut  vix  mirandum  sit ,  comici  profanam  et  quasi 
empiricam  sapientiam  toties  convenire  cum  placitis 

illius  philosophi ,  qui  res  humanas  tamquam  naturales 
contemplari  consueverat. 

Sed  haec ,  utcumque  sese  habent ,  missa  facio. 
Quod  autem  praecipue  in  libro  IV,  et  in  affectuum 
definitionibus  libri  III ,  scilicet  ubi  auctor  varia  affec- 
tuum  genera  enumerat,  distinguit,  illustrat,  plurima 
indicia  interioris  illius  consuetudinis  cum  comico 
contractae  et  vestigia  reperiuntur,  ne  id  quidem, 
perlectis  iis,  quae  ex  Bacone  attulimus,  cuiquam, 
opinor,  mirum  videbitur.  Habet  enim  hoc  comoedia, 
ut  in  hominibus  in  scenam  proferendis  aetatum ,  gene- 
ris ,  fortunae ,  morum  denique  discrimina  quam  maxi- 
me  distincta  et  incorrupta  servare  laboret,  immo  ut 
talia  urgeat  nonnumquam,  ,,fere  cum  excessu5',  ut 
est  apud  Baconem,  et,  dum  singulas  personas  prae- 
cipuo  cuidam  et  quasi  unico  vitio  obnoxios  et  oboe- 
dientes  effingere  amat,  variorum  vitiorum  vel  inge- 
niorum  tamquam  exempla  vel  typos  proponere  studeat. 
Itaque  hac  quidem  in  re  comoedia  satis  convenit  et 
conspirat  cum  argumento,  quod  sibi  in  libro  IV 
tractandum  decreverat  philosophus.  i) 


i)  Simili  modo  in  Tractatu  Politico ,  cuius  argumentum  praecipue 
historias  respicit,  passim  non  tantum  nominatim  rerum  scriptores 
laudantur,  sed  etiam  interdum  verba  ipsa  interiunguntur,  nomine 
nullo  adscripto.  Quod  imprimis  in  Tacito  factum  esse  videtur.  Ex 
quo  unum  locum  deprehendisse  videntur  editores  antiqui,  qui 
eum  cursive,  nullo  tamen  nomine  adposito,  expresserunt,  sc.  VII,  21. 
Addi  possunt  VII ,  7  :  „  unde  domum  nihil  praeter  gratuitas  cica- 
trices  referre  poterunt";  quae  sunt  verba  ipsa  Hermolai  apud  Cur- 
tium  Rufum  VIII,  7.  Porro  VII,  12:  „prehensare  manus,  iacere 

Immo,  (ut  plane  dicam,  quae  sentiam,)  non  tantum 
vocabula  et  versus  in  suam  rem  facientes  inter- 
dum  a  comico  mutuatus  esse  videtur  philosophus ,  sed 
haud  raro  etiam  res  ipsas  et  argumenta  fabularum 
respexisse ,  ita  ut  hic  illic  non  tam  suae  aetatis 
homines  et  instituta  quam  res  antiquae  ei  ante  oculos 
versatae  esse  et  pro  experientia ,  quae  vocatur,  fuisse 
videantur,  unde  ea,  quae  theoretice  deduxisset, 
illustraret  vel  probaret.  Ex.  gr.  cum  in  Ethica  para- 
sitorum  mentio  fit,  comoediae  antiquae  notissimam 
et  fere  sollemnem  personam  agnoscere  malim,  quam 
nescio  quos  Spinozae  aequales.  Quod  idem  valet  de 
meretricibus,  dummodo  hanc  vocem  recte  et  eo,  quo 
solent  antiqui,  usu,  sc.  de  mulierculis  illis  satis  cultis 
et  elegantibus  interpreteris  neque  putes  me  conten- 
dere  Spinozae  temporibus  omnino  defuisse  homines, 


oscula  et  omnia  servilia  pro  dominatione  agere",  verba  petita  ex 
Tacito  Hist.  I,  36;  deinde  VII,  27:  „nempe  quod  in  vulgo  nihil 
modicum  terrere ,  ni  paveant,  et  quod  plebs  aut  humiliter  servit  aut 
superbe  dominatur  nec  ei  veritas  aut  iudicium."  cf.  Tacit.  Ann  I, 
29;  ibidem:  „ubique  veritas  plerumque  infringitur  ab  infensis  vel 
obnoxiis."  cf.  Tacit.  Hist.  I,  1.  Denique  VII,  29:  „et  alia  hujus- 
modi,  quae  quanto  magis  utilitatis  imagine  teguntur,  tanto  ad 
infensius  servitium  erumpunt"  cf.  Tacit.  Ann.  I,  81. 

Praeterea  complures  singulae  voces  notari  possunt,  quas  ex 
Tacito  vel  Sallustio  vel  aliis  .  quoque  scriptoribus  hauserit  et  in 
suum  usum  converterit  noster;  et  omnino  Tractatus  Politicus,  cuius 
argumentum  styli  genus  liberius  admittit  et  ornatius,  eximium 
specimen  et  documentum  praebet  ad  cognoscendum ,  quam  egregie 
antiquos  scriptores  noverit  Spinoza  et  quid  ipse  in  Latine  scribendo 
valuerit. 

3 

quibus  aliorum  mensas  circumire  studium  erat,  vel 
feminas  corpore  suo  quaestum  facientes.  i) 

Porro  cum  philosophum  tam  fuse  de  superbo  agen- 
tem  deprehendimus ,  minime  absonum  erit ,  in  his 
quoque  vocabulum  et  exemplum  fere  classicum  suspi- 
cari,  scilicet  eius  vitii,  quod  praecipue  in  antiquis 
illis  civitatibus  et  antiqua  illa  vera  libertate  tamquam 
invidiosissimum  reprehendi  et  coerceri  solebat. 

Nec  non  cum  nostrum  toties  de  avaro  verba  facien- 
tem  invenio ,  notissimum  et  omnium  frequentissimum 
typum,  quem  antiqui  scriptores  in  exemplis  vel  de- 
clamationibus  moralibus  praeter  ceteros  in  deliciis 
habuisse  videntur,  deprehendisse  mihi  videor  atque 
eo  magis,  cum  lego  (Eth.  III,  aff.  def.  48  explic.)  de 
avaro  illo ,  qui,  ,,divitias  in  mare  proiciat,"  quod 
antiquitatem  plane  redolet. 

Denique  quam  aperte  nonnumquam  philosophus, 
praeterquam  quod  ipsa  poetae  verba  attulit,  etiam 
res  ipsas  antiquas  respexerit ,  optime  intellegitur  ex 
Eth.  IV,  app.  c.  13:  ,,ut  pueri  vel  adolescentes ,  qui 
parentum  iurgia  aequo  animo  ferre  nequeunt ,  milita- 
tum  confugiunt ,  et  incommoda  belli  et  imperium 
tyrannidis    prae    domesticis   commodis   et  paternis 


1)  Haud  illepide  Martineau  1. 1.  animadvertit ,  Spinozam  non  adeo 
multa  verba  facere  de  feminis ;  pauca  autem  illa ,  quae  de  iis  exhibet , 
talia  esse,  ut  ampliora  vix  desideres!  —  Vide  tamen,  quam  facile 
excusetur  et  explicetur  haec  reprehensio,  si  admittas  Spinozam  non 
tam  aetatis  suae  quam  comoediae  antiquae  personas  et  mores  intro- 
duxisse. 

admonitionibus  eligunt."  Verba  partim  ex  Terentii 
Adelph.  (v.  385)  petita  sunt,  et  facile  etiam  argumen- 
tum  quoddam  comicum  agnoscas;  quod  autem  ad 
rem  ipsam  attinet,  conferantur  ex.  gr.  interpretes 
ad  Terent.  Phorm.  vs.  243,  qui  docent  consuetudinem 
hanc  ,,militatum  confugiendi"  fuisse  aetatis  Diado- 
chorum;  quem  morem  Menander  et  per  Menandrum 
Terentius  in  comoedias  suas  introduxerit.  1) 

Atque  haec  sunt,  quae  de  Spinozae  Latinitate  et 
sermonis  genere  disputanda  habui.  De  stylo  autem 
proprie  dicto  si  iam  in  fine  dissertationis  ea,  quae 
hactenus  sparsim  interiecta  vel  succinctius  expressa 
sunt,  comprehendere  et  in  uno  conspectu  proponere 
liceat,  haec  sunto.  2)  Scribit  Spinoza  simplici  et 


1)  Dubitari  potest  ex.  gr.  de  Eth.  IV,  45,  schol.  2:  „odoribus 
et  ludis  exercitatoriis ,"  quamquam  et  hic  potius  res  antiquas  quam 
Spinozae  aequales  designari  crediderim. 

2)  Quod  de  eius  scribendi  genere  iudicium  tulerunt  Editt.  Ed. 
Princ. ,  qui  tractatum  de  int.  em.  „  testibus  et  stylo  et  conceptibus 
iam  multos  ante  annos  conscriptum"  pronuntiaverunt;  sc.  in  quo 
„multa  obscura,  rudia  adhuc  et  impolita  occurrunt;"  contra  tract. 
Pol.  laudaverunt,  in  quo  essent  „stylus  clarus  et  accuratae  cogita- 
tiones;"  haec  omnia  magis  utriusque  operis  argumentum  quam  ipsum 
stylum  respicere  videntur.  Etenim  ne  in  tractatu  quidem  de  int.  em. 
auctoris  solitam  luciditatem  et  perspicuitatem  desiderari  existimo, 
dummodo  ratio  habeatur  „ponderis  operis  profundarumque  medita- 
tionum".  Igitur  si  iam  tractatus  ille  interdum  difficilior  intellectu 
exstiterit,  vix  est,  quod  miremur,  scilicet  in  opere,  quod  uno  tenore , 
perpetua  et  non  interrupta  ratiocinatione ,  compositum  sit,  neque 
hac  in  re  provocandum  est  ad  Ethicam,  cuius  „prolixiorem  ordi- 
nem"  ipse  auctor  saepius  professus  est. 

In  tract.  Pol.  argumentum  multo  facilius  sibi  tractandum  propo- 

presso  et  directo  illo  scribendi  genere ,  quod  convenit 
auctori,  qui  argumento  unice  intentus  rem  suam 
agere  neque  lectorem  oblectamentis  detinere  studet, 
quique  ideo  brevitati  et  perspicuitati  cetera  omnia 
postponere  constituit.  Brevitati  se  studere  et  ipse 
disertis  verbis  passim  confessus  est  et  implicite  in- 
nuit,  dum  methodi  mathematicae  prolixitatem  con- 
queritur.  Itaque  stylo  aliquatenus  concitatiore  scribit, 
semper  instans  sibi  et  ad  eventum  festinans  et  in 
ipsis  digressionibus  haud  raro  sese  corripiens. 

Perspicuitatem  autem  et  rerum  lucidum  ordinem, 
quae  tamen  neque  conceptuum  profunditatem  neque 
subtilitatem  excludant,  principes  et  primarias  nostri 
virtutes  fuisse,  nemo ,  puto,  negabit  et  omnium  mi- 
nime  is ,  qui  in  quovis  loco  intricatiore  perpendendo , 
postquam  semel  sensus  ei  illuxit,  verborum  ordi- 
nem  et  connexionem ,  quantum  rerum  gravitas  ad- 
miserit,  lucidissimam  esse  comperit.  Quantum  porro 
operae  auctor  dederit,  ut  sententiam  suam  lectori 
quam  planissime  exprimeret ,  vel  inde  elucet ,  quod 
haud  raro  in  effingendo  loco  quodam  difficiliore  vel 
ratiocinio  maioris  momenti  deducendo,  cum  semel 
sibi  satisfecisset  et  optimam  et ,  ut  ita  dicam ,  adae- 
quatam  redactionem  invenisse  sibi  visus  esset,  hanc 
servare  et  retinere  et,  cum  opus  esset,  etiam  alibi 


suerat  scriptor,  ita  ut  et  res  ipsae  et  conceptus  multo  lenius  proce- 
dant  et  auctori  in  exornanda  oratione  magis  sibi  indulgere  licuerit. 
De  qua  re  cf.  quae  supra  pag.  33  notavimus. 

tamquam  sollemnem  et  unicam  formulam  adhibere 
amaret. 

Hinc  oratio  eius  exsistit  simplex,  inornata,  inge- 
nua,  quae,  dum  delicias  et  artificia  minime  sectatur, 
tamen  habet  suam  propriam  et ,  ut  ita  dicam ,  nudam 
et  tersam  elegantiam ,  quae  hic  illic  exquisitiore  anti- 
thesi  vel  feliciore  verbo  splendescit,  alibi  leni  urbani- 
tate  et  lepore  temperatur ;  quae  interdum  admirabilem 
illam  serenitatem  respirat  et  placidam  aequitatem; 
denique,  quae  semel  vel  bis,  argumento  ipso  verba 
rapiente ,  ad  praeclaram  sublimitatem  exsurgit. 


II. 


In  dissertatione ,  ad  quam  in  parte  priore  saepius  lec- 
torem  relegavimus,  de  editionibus  et  contextu  Ethicae, 
v.  cl.  Land  paullo  fusius  egit  de  fide,  quae  habenda 
est  editoribus  primis  in  Ethicae  et  omnino  Operum 
Posthumorum  textu  constituendo.  Verba  autem  viri 
acutissimi  huc  fere  redeunt:  cum  ipse  auctor,  prae- 
matura  morte  abreptus,  operibus  suis  edendis  prae- 
esse  non  potuerit ,  mirum  non  esse ,  quod  in  editione 
ab  amicis  confecta  nonnulla  aut  ab  ipso  auctore 
neglegentius  expressa,  aut  ab  editoribus  male  intel- 
lecta  vel  socordius  procurata  exhibentur;  et  tamen 
hanc  socordiam  excusandam  esse  cum  propter  Mss. 
parum  nitidam  condicionem  tum  ob  Editionis  Principis 
festinationem ,  quae  intra  eundem,  quo  obiisset  phi- 
losophus ,  annum  in  lucem  prodierit.  Quae  cum  ita 
sint,  interdum  coniecturis  locum  esse  ad  indaganda 
et  eruenda  ea,  quae  ipse  auctor,  si  fata  voluissent, 
editurus  fuisset. 

Haec  v.  cl.  Land,  qui,  quae  argumentis  commen- 
daverat,  re  probavit,  florilegium  subnectens  locorum, 


39 


quos  vel  ipse  emendavit  vel  ab  aliorum  conatibus 
vindicavit ;  deinde  in  editione  Hagana  idem  consilium 
fideliter  et  feliciter  observavit. 

Tamen  etiam  post  alteram  Haganam  editionem 
locum  esse  manui  emendatrici,  probaverunt  inter- 
pretes  recentiores  I.  Stern,  qui  aliquot  Spinozae 
opera  Germanice ,  W.  Meyer,  qui  plurima  in  nostram 
Batavam  linguam  vertit.  Quorum  hic  complures  locos 
sagacissime  tractavit,  nonnullos  transposuit  vel  in 
dubium  vocavit,  interdum  etiam  verba  ipsa  auc- 
toris  feliciter  correxit.  Ex  quibus  hanc  coniecturam 
exempli  causa  afferre  liceat:  Eth.  II,  app. :  ,,quod 
ut  clare  intelligatur,  concipiamus  puerum  equum  ima- 
ginantem  nec  aliud  quicquam  percipientem "  ubi 
,,  equum  [alatum] "  feliciter  iniunxit  interpres,  for- 
tasse  non  tam  Editionem  Principem ,  quam  ipsum 
Spinozae  Ms.  corrigens.  Porro  conferri  possunt,  quae 
disputantur  ad  Eth.  III,  26,  et  27;  V.  38,  et  passim. 

Ex  Sternii  autem  copiis  haec  depromere  liceat : 
de  int.  em.  19,  nota:  ,,nihil  de  causa  intelligimus 
propter  id,  quod  in  effectu  consideramus"  ubi  „praeter" 
restituit;  Eth.  III,  48,  dem.:  ,,quia  scilicet  Petrus 
hujus  vel  illius  effectus  causa  esse  consideratur"  ubi 
„affectus"  corrigit  Stern;  cum  et  Versio  Belgica  utram- 
que  emendationem  disertis  verbis  agnoscat  et  sen- 
tentia  ipsa  utrobique  tam  manifesto  medicinam 
reclamet,  ut  fere  mireris  vitia  illa  tam  diu  viros 
doctos  effugere  potuisse. 

Quae  cum  ita  sint ,  haud  inutile  videtur  de  Editione 

Principe  denuo  agere  et  de  subsidiis,  quae  ad  tex- 
tum  constituendum  praesto  sunt,  pauca  proponere. 

Ad  cognoscendum  autem  statum  et  condicionem  con- 
textus  Operum  Posthumorum  lectorem  praeter  ea,  quae 
iam  enumeravimus,  delegatum  velim  ex.  gr.  adEp.  XIX; 
quem  locum  ideo  elegi ,  quia  haec  epistula  est  ex  iis , 
quarum  exemplar,  ab  ipsius  Spinozae  manibus  profec- 
tum,  servatum  et  a  L.  editum  est.  In  media  autem 
epistula  haec  leguntur:  ,, —  nullam  poterimus  invenire 
imperfectionem ;  imo  cum  infinitis  aliis  comparare 
respectu  illius  longe  perfectioribus  uti  lapidibus ,  trun- 
cis  etc.  licet."  Deinde  paullo  infra :  ,, —  nam  praeter- 
quam  quod  magnam  in  Deo  poneret  imperfectionem , 

si  quicquam  contra  ejus  Voluntatem  fieret  ; 

etiam  omnino  cum  voluntate  Divinae  naturae  pugna- 
ret."  Denique:  ,,non  vero  quatenus  malum  erat:  nam 
malum ,  quod  in  eo  erat ,  non  erat  aliud  quam  priva- 
tionis  status,  quem  propter  illud  opus  Adamus  amit- 
tere  debebat."  —  Quae  omnia  in  exemplari  Batavo 
Spinozae ,  quod  Land  speciminis  causa  subnexit , 
sic  leguntur:  ,,Ja,  men  kan  het  vergelijke  met  on- 
eindlijke  andere  dingen,  die  ten  opsicht  van  dat 
veel  onvolmaakter  sijn,  gelijk  steenen,  blokken  enz." 
tum  „ —  want  behalve  dat  het  een  groote  onvol- 
maakthijt  in  got  zou  stellen,  dat  'r  iet  tegen  sijn 
wil  sow  geschieden  —  het  sow  ook  teenemaal  tegen 
de  natuur  van  gots  wil  streidig  zijn;"  denique  ,,maar 
niet  voor  so  veel  het  quaat  was,  want  het  quaat 
dat  'r  in  was ,  niet  dan  een  berooving  van  een  volmaakter 

staat  was";  quae  singula  haec  significant  „respectu 
illius  longe  zV/zperfectioribus  ";  „  cum  volunta^i-  Divinae 
natura ,  non  erat  aliud  quam  priva^z'0  perfectioris 
status" 

Quam  manifesto  et  in  quam  gravibus  rebus  Ed.  Pr. 
et  autographon  hic  inter  se  discrepent ,  etsi  is  demum , 
qui  totam  epistulam  relegerit ,  plane  persentiet ,  tamen 
etiam  vel  sic  elucet ;  cum  autem  ipsius  Spinozae  verba 
habeamus ,  vix  demonstratione  opus  esse  videtur,  qua 
probemus  genuinas  lectiones  in  autographo  solo  ser- 
vatas  esse.  Tamen  ipsa  quoque  sententia  in  loco  primo 
tam  aperte  negationem  flagitat ,  ut  iure  mireris  viros 
doctos  tam  diu  in  tradita  lectione  acquievisse.  1)  In 
loco  secundo  nihil  opus  est  quaerere ,  quidnam  esset 
illa  ,,voluntas  divinae  naturae"  subobscura,  neque 
monere  in  tradita  lectione  totius  loci  nervos  incidi, 
(quod  facile  apparet,  dummodo  verba  artius  compo- 
nantur :  ,,  praeterquam  quod  magnam  in  Deo  poneret 
imperfectionem,  si  quicquam  contra  ejus  Voluntatem 
fieret  —  etiam  omnino  cum  Voluntate  Div.  naturae 
pugnaret")  cum  totus  locus  plane  indicet  agi  de 
,,natura  voluntatis  Divinae"  atque  ita  et  ratiocinium 
recte  procedat  et  locus  sit  illi  KXlpcuu  vel  gradationi, 
quae  instituitur  per  illud  ,,  omnino."  Denique  in  tertio 
loco  vel  unicum,  quod  sequitur,  relativum  „quem" 
rem  conficit  et  lectionem  Batavam  vindicat ,  cum 


1)  Vide  tamen  Meyer  in  versione  Batava  epistularum  Spinozae 
p.  104  et  105. 

Adamus  minime  privationis  statum  sed  perfectiorem 
statum  amisisse  censeatur. 

Igitur  si  iure  genuinas  lectiones  ex  Spinozae  exem- 
plari  Ms.  eruimus  et  corruptelas  in  Ed.  Princ.  arguimus, 
veniunt  haec  observanda.  Primum  vitia  illa  occurrere 
in  parte  difficiliore  epistulae.  Etenim  conspicuum 
est,  quo  difficilius  et  profundius  quodvis  ratiocinium 
vel  disceptatio  esset ,  eo  prius  editores ,  philosophicae 
doctrinae  minus  peritos  et  insuper  festinantes,  cum 
sententiarum  nexum  et  conceptuum  ordinem  vix  asse- 
querentur,  lapsos  esse  et  aliquid  turbasse;  idque 
iis  ipsis  locis,  ubi  recta  lectione  quam  maxime 
opus  esset. 

Eodem  pertinet ,  quod  secundo  loco  animadversum 
velim ;  sc.  in  voce  perfectioribus  pro  imperfectioribus  tra- 
dita  negationem  omissam  esse.  Mira  enim  res  est  atque 
unice  apta  ad  auctoritatem  Ed.  Princ.  illustrandam , 
quod  nulla  fere  vox  frequentius  omissa  esse  videtur, 
quam  illud  non,  vel  alia  eiusmodi  negativa,  quibus 
tamen  vix  quicquam  gravius  excogitari  potest ,  impri- 
mis  in  auctore  disputante,  qui  correpto  et  astricto 
stylo  ratiocinatur.  Quam  in  rem  conferri  possunt  de 
int.  em.  31,  (not);  46;  54;  Eth.  IV,  12,  coroll.  dem ; 
porro  Eth.  III,  aff.  def.  48,  ubi  pro  castitati ,  libidini 
restituendum  videtur,  et  Eth.  III,  30,  schol.  ubi  voces 
inter^iae  et  externae  turbatae  videntur.  Ex  epistulis  addi 
possunt  loci  hi:  ep.  XX,  ubi  bis  non  inserit  Meyer, 
favente  Vs.  Belgica  alteri  emendationi;  ep.  XLII: 
,,iste  homo  se  Deistarum  finibus  includit  et  minores 

cultus  partes  hominibus  superesse  sinit"  ubi  Meyer, 
favente  Vs.  B.  ,,superesse  nonsiriit"  inserit,  equidem 
et  in  nec  mutare  malim ;  ep.  LVI,  ubi  Meyer,  prae- 
eunte  Vs.  B.  ,,  nullam  inveniet  difflcultatem  "  correxit; 
ep.  LXVII,  ubi  Land  pro  unquam  nunquam  edidit; 
ep.  LXXVI,  ubi  idem  ,,deque  non  interrupta,"  inseruit. 
Nec  desunt  alia.  Itaque  Land,  qui  in  dissertatione 
(p.  21)  illud  „non'\  quod  Eth.  IV,  12  sustulerat, 
anxie  reservavit,  ut  idem  in  locum  de  int.  em.  46 
transponeret ,  (nimirum  prudentem  quendam  horticum 
agens ,  qui  tenellum  surculum  hinc  eruit ,  ut  illic 
inserat) ,  ipse  inquam  Land  in  editione  sua ,  urgente 
re  ipsa ,  plerisque ,  quos  enumeravimus ,  locis  nega- 
tionem  inserere  vel  eximere  coactus  fuit.  1) 


1)  De  negationibus  iam  ipsius  Spinozae  aetate  turbatis  cf.  quae 
ipse  conqueritur  ep.  LXXII :  „  —  vel  in  tua  epistola  vel  in  ipsius 
exemplari  errorem  festinantis  calami  esse  credo.  Nam  scribis  in 
prop.  5  affirmari,  ideata  esse  causam  efficientem  idearum,  cum 
tamen  hoc  ipsum  in  eadem  propositione  expresse  negetur"  etqseqq. 
Cf.  etiam  ep.  LXXIII.  ,,Sive  materiam  corpoream  intelligunt "  ubi 
in  exemplari  Gerhardtii  ,,  zVzcorpoream  "  exhibetur. 

Praeterea  operae  pretium  est  monere,  interdum  negationes,  im- 
primis  cum  rhetorice  accumularentur,  sententiam ,  utfit,  itaimpedi- 
visse,  ut  ipsi  scribentes  vix  se  extricarent.  Sic  in  ep.  L,  Spinozae 

ipsius :  „  Librum   lectu ,  multo  minus  responsione  indignum 

judicabam"  ubi  auctorem  pro  minus ,  magis  voluisse  videtur;  ep. 
LXIII,  ubi  in  autographo  Schulleri  rectissime  Land  inseruit  „quem 
ipse  eisdem  non  solum  [non]  ademit,  sed  rationes  addidit."  — 
Similiter  ep.  LXXIX  in  autographo  Oldenburgii  haec  leguntur: 
„Subjungis,  posse  homines  esse  inexcusabiles  et  tamen  multis 
modis  cruciari,"  cum  tamen  unice  „  excusabiles "  aptum  praebeat 
sensum  et  in  epistula  praecedente ,  ad  quam  alluditur,  disertis  verbis 

Tertium  genus  errorum ,  quod  ex  eodem  fonte  origi- 
nem  traxit,  sc.  ex  eo,  quod  editores  auctoris  verba 
parum  assequebantur,  interpunctio  est  turbata.  Neque 
hic  illum  interpungendi  morem  volo ,  quem  Spinozae 
proprium  fuisse  Land  1.1.  p.  15  perhibet,  quique  lec- 
tori  vix  moram  iniciat,  sed  tales  locos,  ubi  inter- 
punctio  prava  ordinem  sententiarum  et  ratiocinii 
processum  turbaverit  et  lectori  impedimento  esse 
possit.  Ex.  gr.  vox  quandoquidem  hic  illic  editores 
transversos  egit,  qui  eam,  etsi  satis  frequentem  apud 
nostrum,  tamen  interdum  adverbii  loco  habuisse  vi- 
dentur;  cf.  Tract.  Pol.  VIII,  1,  ubi  Ed.  Princ.  et  item 
Land :  ,, —  imperium  tamen  aristocraticum  omnino 
erit.  Quandoquidem  nulli"  etqseqq.,  quae  iam  Brude- 
rus  melius  per  comma  interpunxerat.  Simili  vitio 
laborat  de  int.  em.  86:  ,,  conveniant.  Quandoquidem " 
et  100 :  ,,  existat.  Quandoquidem ",  quem  utrumque 
locum  rectius  per  comma  distinxit  Vs.  Belg.  Idem 
autem  occurrit  in  voce  caetcrurn,  Tract.  Pol.  II,  16: 


haec  legantur:  „  possunt  quippe  homines  excusabiles  esse  et  nihilo- 
minus  beatitudine  carere." 

Denique  huc  spectare  videtur,  quod  Vs.  B.  in  Corrigendis,  (ubi 
haud  raro  negativa  quoque  particula  restituitur)  ad  ep.  LI  „Certum 
est,  nempe  quod,  si  fatearis  ea  existere^  non  tamen  credas,  quae- 
dam  eorum  esse  animas  mortuorum  ,"  quae  verba  satis  recte  redde- 
bantur  per:  „Een  zaak  is  zeker,  te  vveten  dat,  zoo  gij  niet  ontkent 
dat  zij  zijn ,  gij  ook  niet  gelooft ,  dat  enigen  van  de  zelfden 
zielen  van  gestorve  menschen  zijn,"  tamen  deinceps,  sententia  ob 
seriem  negationum  minus  perspecta,  particulam  negativam  tollendam 
putat  et:  „zo  gij  ontkent,"  scribendum  esse  iniungit. 

„concedit  ius.  Caeterum"  pro  „concedit  ius,  caete- 
rum,"  quod  exstat  in  Vers.  Belg. ;  in  voce  videlicet 
Eth.  II,  40.  Schol.  1,  „equis,  canis  etc.  Videlicet "  cf. 
Vs.  Belg. ;  in  voce  ergo  Eth.  V,  29,  dem.  „pertinet. 
Ergo"  ubi  tacite  Editionem  Princ.  correxit  Land; 
porro  conferantur  ep.  XLIII.  ,,  Quod  autem  ad  ipsos 
Turcas  et  reliquas  gentes  attinet.  Si,"  quod  iterum 
tacite  emendavit  Land ;  ep.  LXIII :  „  crucem  lectoribus 
fixere.  Cum  tamen",  quod  correxerunt  Bruder  et 
Meyer;  ep.  IX,  ubi  Ed.  Princ.  ,, —  emere  debere. 
Aliquisne  sanae  mentis"  etqseqq.  exhibet,  cum  Vs. 
Belg.  et  ipsum  Spinozae  autographon  recte  per;  vel, 
interpungant ,  ita  ut  hic  quasi  in  ipso  errore  commit- 
tendo  deprehendantur  editores  primi.  Denique  huc 
spectat,  quod  editores  nonnumquam  minus  perspicue 
ante  quod ,  cum  non  ad  unam  tantum  vocem,  sed  ad 
totam,  quae  praecessit,  sententiam  respicit,  comma 
pro  .  vel;  posuerunt.  Cf.  Tract.  Pol.  III,  3,  „ratio, 
quod  sane"  etqseqq.  ubi  L.  tacite  ,,ratio;  quod" 
correxit;  porro  de  int.  em.  3,  ,,mutaretur,  quod," 
Eth.  II,  47,  schol.  „solent,  quod  homines,"  Ep.  XXI, 
„affingam,  quod  nemo,"  quibus  omnibus  locis  melius 
per;  distinguitur  favente  ubique  Vers.  Belgica. 

Haec  de  editoribus  primis.  Quae  impraesentiarum 
sufficere  videntur,  cum  satis  clare  demonstrent  diffi- 
dendum  esse  interdum  Editioni  Principi  neque  frustra 
viros  doctos,  quos  laudavi,  argumentis  et  exemplis 
monuisse  haud  raro  in  textu  Operum  Posthumorum 
restituendo  ad  coniciendi  artem  refugiendum  esse. 

Iam  si  circumspicimus  subsidium  aliquod ,  ad  cuius 
normam  lectiones  Ed.  Princ.  exigamus ,  eo  consilio , 
ut  collatione  facta  tandem ,  si  fieri  potest ,  ad  auctoris 
ipsa  verba  accedamus,  praesto  est  illa  Versio  Bel- 
gica,  quae  curante  I.  H.  Glasemaker  eodem,  quo 
Opera  Posthuma ,  anno  prodiit.  De  qua  egit  Land  1. 1. 
p.  8  et  in  praefat.  Ed.  Hag.  p.  VI;  qui  eam  ex  ipsis 
Spinozae  Mss.  factam  esse  contendit,  fretus  locis, 
quales  sunt  Eth.  IV,  app.  25,  ubi  Vs.  Belg.  numerum 
addidit,  et  Eth.  IV,  70,  ubi  prave  ignavi  pro  ignari 
exhibet,  1)  quod  vitium  ex  ipsius  Spinozae  scriptura 
minus  perspicua  ortum  esse  videtur.  Quae  si  iure  statuit 
L.,  neminem  fugit,  quantum  auctoritatis  Vers.  Bel- 
gicae  accedat,  itaque  operae  pretium  videtur  pauca 
addere  et  uno  alteroque  exemplo  iudicium,  quod 
tulit  L.,  corroborare. 

Primum  igitur  statuendum  est ,  Vers.  Belgicam  per 
tota  Opera  Posthuma  passim  additamenta  exhibere, 
id  est  voces  vel  sententias,  quae  in  Ed.  Princ.  non 
occurrunt;  quae,  etsi  non  omnia  maioris  momenti 
sunt ,  ita  ut  cuncta  recensere  vix  huius  sit  loci , 
tamen  minime  dissimulandum  est  unumquodque  fere 
additamentum  per  se  sufficere  ad  evincendum  ver- 
sionem  illam  non  ex  Ed.  Princ.  ipsa  vel  ex  eius 
schedulis  prelo  commissis,  sed  ex  ipsius  auctoris  Mss. 
confectam   esse.    Unum  et  alterum  annotabo.  Ep. 


1)  Fatendum  tamen  est  in  Corrigendis  Vs.  Belg.  ubique  rectam 
lectionem  „  onkundigen "  pro  „bloden"  restitui. 

LXXX,  in  nne  i)  talia  fere  addit  Vs.  Belgica :  ,,Porro 
ex  Domino  Leibnitzio  cognovi  fore ,  ut  praeceptor 
Delphini  Galliae ,  nomine  Huetius ,  vir  excellentis 
doctrinae ,  libellum  componat  de  veritate  Religionis 
Humanae  et  Tractatum  tuum  Theologico-Politicum 
refutet.  Vale."  —  Quae  omnia  omissa  sunt  ab  editori- 
bus  Ed.  Princ. ;  quod  eo  magis  mireris ,  quia  in  respon- 
sione  Spinozae  ,  quam  tamen  integram  ediderunt  Edd. 
primi,  Ep.  LXXXIII:  ,,  tractatum  D.  Huet,  de  quo 
antea  scripsisti ,"  aperte  ad  verba  praecedentia  allu- 
ditur. 

Simili  modo  ex.  gr.  Eth.  II,  48,  schol.  in  fine  haec 
addita:  ,,sed  cogitationis  conceptus  intelligo ,  sive  esse 
objectivum  rei,  quatenus  tantum  in  cogitatione  exsistit" 
ex  quibus  formula  esse  objectivum  etiam  in  lem- 
mata  Versionis  recepta  est;  porro  de  int.  em.  56: 
,,Hoc,  inquam,  fingere  possumus ,  quamdiu  nullam 
videmus  impossibilitatem  et  nullam  necessitatem ,"  ul- 
tima  voce  item  in  lemmate  appicta;  denique  Tract. 
Pol.  VI,  33:  ,, —  non  autem  ex  regis  domestico 
aerario.  Sed  tales  speculatores  eligendi  sunt >  qui  regi 
periti  videbuntur"  2) 

1)  Cf.  etiam  Meyer  in  versione  Epp.  p.  370  et  390. 

2)  Praeterea  conferri  possunt,  ut  maiora  tantum  enumerem:  de 
int.  em.  7:  „eorum,  qui  ea  possident  (si  fas  est  ita  /oqui);" '  Eth.  II, 
10,  schol.  2,  „nam  meum  intentum  non  tam  fuit  illis  contradicere , 
quam  causam  reddere;"  lemma  3,  coroll:  „a  causa  externa ,  a  qua 
corpns  motum  ad  quiescendum  determinatum  fuit;"  lemma  6,  dem. 
„ —  formam  ipsius  constituere  diximus,  vide  def.  ante  lemma  4;" 
lemma  7,   dem.  „Patet  etiam  ex  ipsius  definitione."  Eth.  II,  47, 

His,  opinor,  satis  elucet  Versioni  Belgicae  pro- 
priam  addicendam  esse  auctoritatem ,  quippe  quae  ex 
schedis  Spinozae  et  fere  suo  Marte  confecta,  ipsas 
Mss.  lectiones  interdum  referre  censenda  sit.  Ut  autem 
appareat ,  quantum  lucremur  hoc  subsidio  comparato , 
vix  opus  est  in  memoriam  revocare ,  quam  saepe  in  edi- 
tione  Hagana  Vs.  B.  in  calcibus  paginarum  laudetur, 
neque  locos  enumerare,  in  quibus  emendandis  Vs.  B. 
viris  doctis  viam  ad  recuperandam  genuinam  lectio- 
nem  omnium  opportunissime  monstraverit.  Itaque 
transeo  ad  eos  locos ,  ubi  Vs.  Belgicae  nulla  fit  mentio 
in  ed.  Hag. ,  cum  tamen  illa  emendationes ,  a  L.  pro- 
positas  vel  memoratas,  occupaverit  et  occupando 
sanxerit.  Quales  sunt :  de  int.  em.  76,  confundantur  \ 
Eth.  III,  11,  schol. :  nam\  17:  res\  18,  schol.  2:  dubi- 
tavimus)  IV,  praef. :  videret\  V,  9:  in  sola\  10,  schol. : 
observabit\  20:  cum  eode?n  scholio  Prop.  4;  Tract.  Pol. 

schol.  „ut  non  credidi  quendam  errare  (quamquam  eius  verba  ab- 
surda  essent)'\  etqseqq.;  ibidem  talia  fere:  „vel eadem  vel  de  diversis 
rebus  cogitant;"  Eth.  II,  49,  schol.  „Supponatur  igitur  homo  falsis 
quibusdam  tam  perfmaciter  adhaerere,  ut  nullo  modo  ad  dubitan- 
dum  de  his  adigi  possit,  nunquam,"  etqseqq  ;  ibidem  „ideas  illas 
rerum ,  quae  nullum  vestigium  in  cerebro  nostro  facere  possunt  sive 
quarum,"  etqseqq.  Tract.  Pol.  IX,  14  „ —  quae  omnes  probant  et 
de  quibus  nemo  anteacogitasset;  cuius  reiin  Hollandia  multa  vidimus 
exempla"  quibus  verbis  vix  carere  possumus  ob  ea,  quae  sequuntur : 
„hoc  Hollandorum  imperium".  Postremo  Eth.  I,  app.  inipsofine, 
ubi  haec  addit  Vs.  B:  „Si  quaedam  huius  farinae  adhuc  restant, 
poterunt  eadem  ab  unoquoque  mediocri  meditatione  emendari, 
itaque  nullam  invenio  causam,  ut  his  rebus  diutius  insistam  etc.  ," 
unde  suspiceris,  librum  primum  Ethicae,  ut  praefatione,  ita  etiam 
iusto  fine  carere. 

III;  14-'  queritur\  IV,  16:  Jieret\  VII,  24:  Susaco\  VIII, 
44:  proponendi\  IX,  6:  Ep.  XVI :  resurgentis\  XX: 
praeditis ;  XXXV  :  coniectura  Cameri  ^wra  ;  XLII : 
z# ;  XLI V  :  industrie ;  LXVII :  numquam  ;  LXXVI  : 
/Z0;z;  XLII:  gentibus;  LIV:  ordo  verborum  a  L.  resti- 
tutus.  Quae  omnia  agnoscit  Vs.  B.,  nec  non  illa ,  quae 
recentioribus  temporibus  proposita  sunt :  de  int. 
em.  19:  praeter\  Eth.  I,  app.:  notiones\  III,  48:  affectus, 
quae  correxit  v.  d.  Stern;  porro  ep.  VI,  ubi  v.  d. 
Meyer  ex  ipsius  Boylii  verbis  emendavit  §  13, 
,,exemplum  potius  peto,"  §  23,  ,,raro  a  nobis  conspi- 
ciatur.  Cape  igitur"  etqseqq. ;  dein  ep.  VII,  ,,potuisse 
levari ,  ut  una",  quod  Bruder  et  Meyer  correxerunt ; 
quas  emendationes  omnes,  per  se  satis  sagaciter 
excogitatas ,  disertis  verbis  iampridem  exhibebat  Vs. 
Belgica. 

Postremo  speciminis  instar  liceat  unum  et  alterum 

subiungere  locum,   qui  manum  medicam  adhuc  ex- 

spectare  videtur,  in  quo  restituendo  tamen  Vs.  B. 

operam  suam  praestare  potuerat.  Primus,  quem  volo, 

legitur  de  int.  em.  79.  „Unde  sequitur,  nos  non  posse 

veras  ideas  in  dubium  vocare  ex  eo ,  quod  forte  ali- 

quis  Deus  deceptor  existat ,  qui  vel  in  maxime  certis 

nos  fallit,  nisi  quamdiu  nullam  habemus  claram  et 

distinctam  ideam"   etqseqq.  Locus  est  difflcilis  et 

unde  vix  te  extricare  possis.  Audi  tamen  Vs.  B. : 

,,Hier  uit  volgt  dan  dat  wij,  schoon  misschien  enig 

bedrieger  God  was,  die  ons,  zelfs  in  de  zekerste 

dingen ,  bedroog ,  de  ware  denkbeelden  niet  in  twijffel 

4 

konnen  trekken ,  dan  zo  lang ,  als  wij  geen  klare  en 
onderscheide  denkbeelt  van  6Whebben."  Vides  inter- 
pretem  Batavum  in  Ms.  invenisse  ,,ideam  Dei"  qua 
lectione  recepta  sententia  et  ratiocinium  recte  et 
ordine ,  opinor,  procedit. 

Secundus  locus  legitur  ep.  LV:  ,,ubi  terram  ad 
vineam  plantandum  vel  puteum  ad  sepulchrum  facien- 
dum  fodimus,  et  thesaurum  invenimus"  etqseqq. 
Mira  profecto  et  plane  portentosa  res,  si  corpora 
mortuorum  in  puteis  condantur!  At  cf.  Vs.  B. :  ,,Als 
men  d'aarde  omspit,  om  een  wijngaart  te  planten 
of  daar  in  graaft,  om  een  put,  of  graf  te  viakenT 
Itaque  apage  monstrum  et  ,,  puteum  aut  sepulchrum 
faciendum"  restitue. 

Ultimus  sit  Tract.  Pol.  VIII,  21:  ,,Sed,  ne  longa 
admodum  dominatione  nimirum  superbiant,  nulli  ad 
hoc  ministerium  eligendi  sunt,  nisi  qui"  etqseqq. 
Haud  facile  dixeris,  quid  vocula  illa  ,,nimirum"  sibi 
velit;  audi  tamen  Vs.  B. :  ,,Maar  opdat  zij ,  uit  oor- 
zaak  van  de  lange  Heerschappij ,  niet  al  te  verwaant 
zouden  worden,  zo  moet  men"  enz.;  itaque  pro 
„nimirum"  restitue  „mmium"]  ad  sententiam  autem 
conf.  VII,  27:  ,,  superbiunt  homines  annua  designa- 
tione;  quid  nobiles,  qui  honores  in  aeternum  agitant  ?" 

Hisce  satis  apparere  confido,  quam  egregiam  ope- 
ram  in  vocibus  integris  vel  sententiis  restituendis 
Versio  Belgica  praestare  valeat;  iam  si  ad  minora 
transeamus ,  etiam  in  his  eius  auctoritatem  minime 
spernendam  esse  patebit.  Atque  de  interpunctione 

iam  egimus  in  superioribus ,  cum  Ed.  Princ.  turbatae 
interdum  distinctionis  arguere  conati  sumus ,  et  vidi- 
mus  non  deesse  locos,  ubi  Vs.  B. ,  quippe  quae 
melius  sententiam  intellexerit  et  proinde  distinxerit, 
egregie  adhiberi  possit  ad  Ed.  Pr.  emendandam.  Qui- 
bus  addi  potest  ex.  gr.  ep.  XXI:  ,,quantum  vero 
quintum  attinet  argumentum  (scilicet  Prophetas  Dei 
Verbum  tali  ratione  manifestum  fecisse ,  quoniam 
veritas  veritati  non  est  contraria)  nihil  reliqui  est," 
etqseqq. ,  ubi  editores  primi  cancellos  prave  appin- 
xisse  videntur,  quo  facto  totus  locus  turbatur,  cum 
et  sententia  ipsa  et  Vs.  B. ,  quae  nullos  agnoscit 
cancellos,  suadeant,  ut  signa  illa  aut  omnino  abician- 
tur  aut  post  ,,  fecisse) "  finiatur  parenthesis. 

Porro  in  Vs.  B.  passim  alineae,  quae  dicuntur,  aliter 
atque  in  Ed.  Pr.  dispositae  inveniuntur;  quae  res 
quantum  conferat  ad  sententiam  recte  intellegendam , 
imprimis  in  tractatu  de  int.  em. ,  qui  uno  tenore  expres- 
sus  editur,  neminem  fugit.  Cf.  ex.  gr.  de  int.  em.  8, 
ubi  Vs.  B.  nullam  exhibet  alineam;  ibid  30,  ubi  pro 
alinea  talia  uno  tenore  exhibet,  (addito  illo  ,,hoc  est"): 
,,simulque  ut  hoc  quam  compendiose  fiat ,  curabimus 
explicare ,  hoc  est:  postquam  novimus,  quaenam" 
etqseqq.  Deinde  Ep.  XLII,  ubi  uno  tenore  Vs.  B.  haec 
habet:  ,,quam  ut  fieri  non  possit,  ut  in  triangulo  tres 
anguli  non  sint  aequales  duobus  rectis,  Deum  non 
posse  efficere"  etqseqq. ,  quae  unice  recta  videntur, 
cum  sic  sententia,  quam  Edd.  Primi  alineam  interpo- 
nendo  turbaverunt,  in  integrum  restituatur.  Ibid.  paullo 

infra  haec  habet  Vs.  B.  ,,sed  curare  debere ,  ne  hujus- 
modi  suscipiantur,  quae  virtuti  obicem  ponant,  etiam 
ex  eorum  sententia,  qui  ea  profitentur;  magistratum 
itaque  facile  sine  offensione  Numinis  posse  "  etqseqq., 
ubi  iterum  alinea  interposita  editores  primi  ordinem 
vitiasse  videntur.  Conferri  etiam  potest  eadem  epistula 
paullo  supra,  ubi  Land ,  praeeunte  Vs.  B.,  alineam 
in  Ed.  Pr. ,  quae  totam  sententiam  perverterat,  iam- 
pridem  correxit. 

Denique  in  notis  adiungendis  interpres  Belg.  non- 
numquam  et  aliter  et  felicius  processit  quam  editores 
primi.  Atque  hic  iterum  imprimis  tractatum  de  int. 
em.  respicimus,  in  quo  talia  frequentissime  occur- 
runt.  Ex.  gr.  de  int.  em.  78  nota,  quae  incipit  per 
,,Id  est,  scit  sensus"  etqseqq.,  in  Vs.  B.  ipsi  contextui 
inseritur  hoc  modo  :  ,,  sed  cogitando  de  fallacia  sen- 
suum  oritur  dubitatio;  id  est,  scit  sensus"  etqseqq. 
Contra  ibid.  89  ultima  verba:  „Multa  affirmamus  et 
negamus"  etqseqq.  in  Vs.  B.  in  notam  relegantur; 
haud  scio  an  recte ,  quia  in  lectione  Ed.  Pr.  insolite 
abest  nexus  sententiarum  et  coniunctio ,  et  obser- 
vatio  illa  sic  nude  posita  notam  potius  redolere 
videtur. 

Hisce  autem  enumeratis ,  quae  non  tantum  ad  evin- 
cendum,  quale  subsidium  Vs.  B.  adhibita  lucremur, 
sed  aeque  faciunt  ad  intellegendum  ,  quantum  in  Opp. 
Posth.  edendis,  ordinandis ,  emendandis  sibi  sumpse- 
•rint  Edd.  veteres,  hisce,  inquam ,  enumeratis,  cave 
ne  in  opinionem  incidas ,  Versionem  Belgicam  omnino 

maculis  carere,  ita  ut  ad  quemvis  difficiliorem  locum 
expediendum  tantum  opus  sit  illam  adire,  ut  integer 
sensus  vel  genuina  lectio  illico  inveniatur.  Etenim 
cum  etiam  Vs.  B.  eodem  anno,  quo  Spinoza  obierat, 
prodierit,  fieri  non  potuit,  quin  pari  cum  festina- 
tione,  cuius  editores  Ed.  Pr.  arguimus,  confecta, 
hic  illic  locum  prave  lectum  aut  minus  recte  intellec- 
tum  exhiberet,  omitteret  quoque,  denique  neglegen- 
tiae  socordiaeque  indicia  interdum  prae  se  gereret. 
Cuius  generis  sunt  illa ,  quae  iam  Land  notaverat : 
vox  ,,aucupium"  Eth.  IV,  prop.  71,  schol.  per  ,,aan- 
loksel"  reddita,  et  Eth.  IV,  app.  25,  ubi  ,,ignavi" 
pro  ,,ignari"  verterit  interpres.  Quae  facile  augeri 
possunt;  cf.  ex.  gr.  Tract.  Pol.  I,  5  :  ,,vel  in  templis, 
ubi  homines  nullum  exercent  commercium "  quae  sic 
vertuntur:  ,,of  in  de  kerken,  daar  de  menschen 
geen  koophandel  plegen";  ibid.  7,  ^consuetudines  jun- 
gunt";  hun  gewoonten  samen  voegen;  IV,  2,  ,,  (media) 
urbes  condendi  et  muniendi,  milites  conducendi'1 
etqseqq. :  (middelen)  Steden  te  bouwen ,  en  te  verster- 
ken,  krijgslieden  te  geleiden  enz.  Caecutientem  autem 
interpretem  deprehendimus  ex.  gr.  in  eodem  Tract. 
Pol.  III,  17,  ubi  tenetur  per  :  ,,ben  ik  gehouden"  vertit; 
VI,  27,  ubi  quinquagesimum  pro  quadragesimum  ex- 
hibet;  VII,  4,  ubi  pro  habuerz/,  habuerzW  reddit, 
quae  lectio  totam  sententiam  evertit.  Porro  neque  in 
ipsis  lemmatis  vocum  difflciliorum ,  quae  in  mar- 
gine  adscribenda  curavit  interpres ,  omni  errore  se 
abstinuit,  quippe  qui  ex.  gr.  in  tractatu  de  int.  em.  1, 

,,bonum  verum  communicabile"  omisso  „sui";  ibid.  2, 
primo  intui/0;  Tract.  Pol.  VIII,  19,  syndici  pro  vin- 
dices;  ibid.  26.  secretarius  pro  a  secretis  vitiose 
appinxerit.  1)  Denique  huc  referenda  sunt  illa,  quae 
potius  typothetarum  quam  ipsius  interpretis  errores 
existimandi  sunt.  Quorum  unum  tantum  commem- 
orabo ,  utpote  qui  se  etiam  in  editionem  Haganam 
propagaverit ;  epistulam  volo  XLIV,  in  qua  haec  le- 
guntur:  ,,Reliquum  quod  spectat,  simulare,  promittere 
et  promissis  non  stare ,  mentiri,  perjurare ,  multaque 
alia  summis  effert  laudibus";  ,,Wat  het  overige  aan- 
gaat,  hij  prijst  ten  hoogste  het  veinzen,  beloven  zonder 
geven,  liegen,  valsche  reden,  en  meer  andere  dingen". 
Error  manifestus  pro  eeden.  2)  Porro  in  eadem  epi- 
stula  paullo  infra.  ,,Omnia,  inquiebat,  amicorum  sunt 
communia;  Sapientes  sunt  Deorum  amici,  et  Deorum 
sunt  omnia,  Ergo  Sapientum  suntomnia";  ,,Alledin- 
gen,  zeide  hij ,  zijn  onder  de  vrienden  gemeen:  de 
wijzen  zijn  de  vrienden  der  goden  [en  van  de  goden 
zijn  alle  dingen] :  dieshalven  behoren  alle  dingen  aan 
de  wijzen."  Quae  uncinis  inclusa  addidi,  excidisse 
videntur  et  omnino  inserenda  sunt,  ut  legitima  fiat 
conclusio. 


1)  Itaque,  cum  haud  raro  talia  vitia  levtora  in  lemmatis 
occurrant,  quae  omnia  annotare  Land  iure  spreverit,  vix  intellego, 
cur  Tract.  Pol  VI,  29,  pro  emolumenta  (cf.  ibid.  31)  vitiosum 
lemma  molimenta  expresse  commemoraverit ,  quippe  quae  vox  om- 
nino  nullam  praebeat  sententiam. 

2)  Cf.  etiam  Corrigenda  Vs.  Belgicae. 

Haec  autem  satis  levia  sunt  neque  lectorem  mag- 
nopere  morantur.  Paullo  maioris  momenti  loci  illi 
sunt,  ubi  interpres  vel  integras  voces  vel  sententias 
plane  omiserit;  ex.  gr.  de  int.  em.  54  nota,  ubi  in 
initio  verba  ,,  statim  etiam  ostendam ,  quod  nulla 
fictio  versetur  circa  aeternas  veritates"  in  Vs.  B. 
desiderantur ,  quibus  tamen  vix  carere  possumus  ad 
sententiam  auctoris  plane  intellegendam.  Simili  socor- 
dia,  ut  videtur,  omissa  sunt  in  eodem  tractatu  63 
,,Nam  res  illa  non  ex  parte  sed  tota  aut  nihil  ejus 
innotescere  debebit,11  quibus  verbis  omissis  ratiocinium 
quodammodo  claudicat,  certe  minus  bene  procedit. 

Porro  addi  possunt  loci  sequentes,  (in  quibus  enu- 
merandis ,  ne  iusto  longior  fieret  oratio ,  tantum  ea  ipsa 
verba  exscribenda  curavi,  quae  in  Vs.  B.  desideran- 
tur) :  Eth.  I,  24,  coroll.  ,, —  sive  (ut  termino  scholastico 
utar)  Deum  esse  causam  essendi  rerum11;  Tract.  Pol. 

V,  7.  ,,et  ad  hoc  de  prudentissimo  isto  viro  creden- 
dum  magis  adducor,  quia  pro  libertate  fuisse  constat, 
ad  quam  etiam  tuendam  saluberrima  consilia  dedit." 

VI,  26.  ,,Sed  haec  forsan  observari  non  possent  ab 
iis,  qui,  quando  quaestio  de  crimine  est,  non  tam 
argumentis  quam  tormentis  reum  convincere  solent. 
Verum  nec  ego11  etqseqq.  usque  ad  finem.  VII,  5. 
,,Nemo  enim  volens  imperium  alteri  concedit,  ut 
habet  Sallustius  in  prima  ad  Caesarem  oratione;11 
denique  VIII ,  1 .  ,,  Dico  expresse "  et  tota ,  quae 
sequitur,  digressio  de  discrimine  inter  aristocraticum 
et  democraticum  imperium  usque  ad  ,,At  si  hi  duo11; 

quae  tamen  omnia  ab  auctore  postmodo ,  cum  caput 
XI  inchoaret,  inserta  esse  videntur.  Etenim  difrlten- 
dum  non  est,  locos  illos,  quos  novissimos  recensui , 
quamquam  ex  ipsius  Spinozae  manibus  profecti  viden- 
tur,  tamen  omnes  speciem  additamentorum  prae  se 
ferre,  ita  ut  incredibile  non  sit  eos,  si  iam  Spinozae 
tribuendi  sunt,  perfecto  demum  opere  ab  auctore  in 
margine  adscriptos  esse  et  hanc  fuisse  causam,  cur 
interpretem  Belgicum  effugerint. 

Denique  afferri  potest  Eth.  II,  49,  schol.  in  ipso 
fine:  ,,atque  his,  quae  in  hoc  scholio  agere  constitue- 
ram  absolvi  et  eo  finem  huic  nostrae  secundae  parti 
impono ,  in  qua  puto  me  naturam  mentis  humanae " 
etqseqq. ,  quem  locum  paullo  aliter  exhibet  interpres 
Belg.  omissis  verbis  mediis,  quae,  cum  illud  „eo" 
vix  Spinozae  esse  crediderim ,  haud  scio  an  potius 
editoribus  quam  auctori  ipsi  tamquam  additamentum 
imputanda  sint.  1) 


1)  Similiter  Land  de  int.  em.  42:  „patet  iterum  [ex  eo] ,  quod  " 
etqseqq.  verba  „ex  eo",  quae  Vs.  B.  non  habet,  tamquam  ab  edd. 
primis  addita,  iure  eiecisse  videtur.  Porro  cf.  ibid.  41:  „Si  ergo 
daretur  aliquid  in  Natura,  nihil  commercii  habens  cum  aliisrebus, 
ejus  etiam  si  datur  essentia  objectiva,  quae  convenire  omnino 
deberet  cum  formali"  etqseqq. ;  ubi  pro  vitioso  datur,  dareiur 
correxit  L.  Tamen  cum  Vs.  B.  haec  plane  omittat  et  etiam 
suadente  sententia  supervacuo  et  paene  molesto  additamento  melius 
careamus,  nescio  an  rectius  haec  verba  editoribus  primis  tribuantur 
et  plane  tollantur.  Denique  notandum ,  abesse  in  Vs.  B.  notam 
illam  ad  int.  em.  107:  „vide  supra  pag.  365,  366"  etqseqq.,  quam 
Spinozae  adscribendam  esse  haud  facile  contenderis. 

In  ultimis  igitur,  quos  tractavimus ,  locis  interpres 
Belg.  non  adeo  graviter  incusandus  esse  videtur, 
immo  eius  omissiones  interdum  notatu  dignae  sunt, 
quippe  quae  nonnihil  conferre  possint  ad  cognoscen- 
dum  statum  et  condicionem  Mss.  et  editionis  Operum 
Posthumorum ;  attamen  si  iam  omnia ,  quae  attulimus , 
respicimus,  minime  dissimulandum  esse  videtur,  etiam 
interpreti  Belgico  nonnumquam  humani  quid  accidisse 
eumque  verba  Spinozae  hic  illic  parum  intellexisse 
et  turbasse  quoque,  tamen  ita,  ut  ipsi  etiam  errores 
haud  raro  memoratu  digni  videantur;  immo  cum  non 
iusto  saepius  eum  peccasse  appareat,  equidem  im- 
primis  in  brevitate  temporis,  in  amplitudine  Operum 
Posthumorum  argumentique  profunditate ,  diligentiam 
eius  laudare  quam  socordiam  exprobrare  maluerim. 
Utut  autem  haec  sunt,  hoc  certe  ex  praecedentibus 
eluxisse]  confido :  Versionem  Belgicam,  cum  ex  ipsis 
Mss.  confecta  propriam  habeat  auctoritatem ,  unice 
aptam  esse  ad  arguendos  Editt.  veteres ,  quid  in 
edendis  philosophi  operibus  sive  festinantes  omiserint 
vel  turbaverint,  sive  emendantes,  distinguentes ,  per- 
polientes  ipsi  adiecerint;  itaque  eam  ad  assequendos 
Spinozae  conceptus  et  ad  Opp.  Posth.  contextum 
constituendum  quantivis  esse  pretii  et  dignam  esse , 
quae  in  edendis  philosophi  scriptis  sedulo  et  fideliter 
et  per  totum  opus  adhibeatur. 

Restat,  ut  separatim  paucis  agamus  de  contextu 
epistularum  earumque  autographis,  quae  res  fortasse 
integram  reclamat  investigationem,  si  quidem  est  tanti. 

Etenim  si  autographa  Spinozae ,  quatenus  hodie  ex- 
stant  et  in  editione  Hagana  typis  expressa  sunt ,  atque 
potissimum  ea ,  quae  Spinoza  ad  amicum  Olden- 
burgium  perferenda  curaverat,  cum  Ed.  Principe  et 
Vers.  Belgica  comparamus,  primo  intuitu  patet,  satis 
frequenter  in  autographis  nonnulla  occurrere ,  quae 
aeque  in  Ed.  Pr.  et  in  Vs.  B.  desiderantur.  Ex.  gr. 
ep.  VI  et  XXXII,  quarum  totus  finis  truncatus  est; 
XLV  et  XLVI,  quarum  postscripta,  quae  dicuntur, 
resecta  esse  apparent.  Cum  autem  haec  et  alia ,  quasi 
communi  quodam  consilio ,  et  ab  Ed.  Pr.  et  a  Vs.  B. 
aeque  absint ;  porro  ,  cum  omissa  fere  nihil  contineant 
nisi  res  familiares,  domesticas,  politicas  quoque, 
scilicet ,  quas  philosophus  vel  caute  celare  cuperet  vel 
modeste  aliis  obtrudere  nollet,  hinc  sequitur  omnino 
verisimile  esse  omnia  illa,  quae  Ed.  Pr.  et  Vs.  B. 
pariter  omittunt ,  etiam  ab  exemplis  ipsis  epistularum , 
a  Sp.  domi  servatis,  afuisse,  sive  omnino  aberant, 
sive  deleta  erant,  sive  potius  signo  addito  auctor  sig- 
nificaverat,  quae  evulgata  nollet.  Itaque  facile  assen- 
tiaris  Land  affirmanti  i)  epistulas  a  Spinoza  ipso 
selectas,  purgatas,  futurae  denique  editioni  praepa- 
ratas  esse ,  2)  ita  ut  amici  post  eius  mortem  in  scriniis 


1)  In  Versl.  en  Meded.  der  Kon.  Akad.  v.  Wet.  Afd.  Lett  II, 
9,  pag.  144,  seqq  :  „Over  de  eerste  uitgaven  der  Brieven  van 
Spinoza."  In  qua  dissertatione  docet  Land,  in  autographis,  quae 
Amstelodami  asservantur,  apparere  adhuc  lineas  illas,  quibus  partes 
omittendae  indicarentur. 

2)  Huius  emendandi  laboris  exemplum  esse  potest  ep.  VIII ,  cuius 


59 


talia  invenerint  exempla ,  in  quibus  ea ,  quae  abesse 
voluerat  auctor,  aperte  indicata  essent. 

Hanc  igitur  ipsius  Spinozae  recensionem  pro  com- 
muni  quodammodo  fundamento  habuisse  eiusque  auc- 
toritatem  in  hac  vel  illa  parte  omittenda  secutos  esse 
interpretem  Belg.  et  edd.  primos  statuendum  videtur, 
quotiescumque  eos  conspirantes  deprehendimus. 

Iam ,  si  in  maioribus  ,  utpote  Spinozae  auctoritatem 
agnoscentes ,  plerumque  conveniunt ,  tamen  in  rebus 
minoris  momenti  satis  frequenter  inter  se  discrepant, 
ita  ut  et  ipsi  suo  Marte  nonnulla  tamquam  leviora 
aut  minus  apta,  quae  evulgarentur,  omisisse  videan- 
tur.  Qua  in  re  facile  apparet  interpretem  Belg.  minus 
sibi  sumpsisse  et  Mss.  vestigia  propius  pressisse  quam 
editores  primos. 

Pauca  exempla  apponam.  Ep.  IX  in  fine  haec  habet 
Vs.  B.,  duobus  additis  lemmatis :  ,,Atque  his  me 
tuis    quaestionibus  satisfecisse  puto.  Interim  tuum 


autographon  expressum  est  in  ed.  Hag.  Quod  si  cum  Ed.  Pr.  com- 
paras,  patet  haud  pauca  omissa,  correcta,  redolata  esse;  ex.  gr. 
„quaenam  hic  essei  distinctio,  non  bene  videmus"  cum  Ed.  Pr. 
sit  exhibeat;  porro  multa  in  Ed.  Pr.  elegantius  expressa  feruntur, 
velut  „eligere  prae,  nequire,  obnixe  peto,  si  per  otium  perque 
negotium  liceat,  necessum  est."  Cum  autem  Vs.  B.  haec  et  alia 
quoque  inter  autogr.  et  Ed.  Pr.  discrimina,  quae  recensere  neglego, 
omnia  agnoscat,  et  ubique  cum  Ed.  Pr.  conspiret,  vix  assentior 
Land,  qui  in  nota  ad  hanc  epistulam  contendit  veteres  editores 
autographon  elegantius  exprimere  conatos  esse,  sed  malo  statuere, 
Spinozam  ipsum  epistulam  Vriesii,  hic  illic  imperitius  expressam, 
perpolivisse  neque  tantum  elegantius  sed  lucidius  quoque  expressisse 
et  in  stylum  correptiorem  contraxisse. 

iudicium  exspectabo  et  si  quid  adhuc  supersit,  quod 
non  recte  vel  non  satis  clare  demonstratum  esse 
existimas,  noli  vereri  mihi  hoc  indicare  etc."  quae 
omnia  in  Ed.  Pr.  desiderantur.  Ep.  XIV:  ,,Plura  sta- 
tueram  hic  subjungere,  sed  amici  et  occupationes  me 
avocant.  Hoc  unum  insuper  addam ,  ut ,  si  tibi  pla- 
cuerit  ea,  quae  prelo  committis,  ad  me  mittere, 
titulum  epistularum  tuarum  et  fasciculorum  hoc  modo 
scribas  etc."  Deest  ultima  sententia  in  Ed.  Pr.  Deinde 
Ep.  XXXIII :  ,, —  rerum  omnium  in  Mundo  Catastrophen 
induturus  sane  videtur.  Nulla  adhuc  affulget  spes  pacis 
inter  Angliam  et  Belgium."  iterum  postrema  deside- 
rantur  in  Ed.  Pr.  Porro  in  calce  huius  epistulae  Vs.  B. 
recte  annotat:  ,,Responsio  ad  hanc  epistulam  deside- 
ratur,"  nec  non  sequentis  Oldenburgii  epistulae  (LXI) 
datum,  quod  vocatur,  8  Jun.  1675,  recte  exhibet, 
cum  Ed.  Pr.  eam  perperam  superiori  adiunxit  et  vi- 
tiosum  datum  8  Octobr.  1665  effert.  Postremo  huc 
citanda  sunt,  quae  supra  disputavi  de  ep.  LXXX, 
cuius  flnem  unica  Vs.  B.  nobis  incolumem  servavit. 

Ea  autem,  quae  in  Vs.  B.  omissa  sunt,  contra  in 
Ed.  Pr.  exhibentur,  fere  talia  sunt:  ep.  XII:  ,,Quaero 
itaque,  si  fieri  potest,"  etqseqq.;  ep.  LXXI  postscrip- 
tum  desideratur;  ep.  LXI:  ,,Vale,  Vir  Praestantissime" 
etqseqq.;  ep.  LXXVI :  „Dom.  Boylius  te ,"  etqseqq.; 
ep.  LXXVIII :  ,,Vir  Amplissime  et  me  omni  studio" 
etqseqq.;  scilicet  officiosa  illa  verba,  qualia  in  sub- 
scriptionibus  literarum  in  usu  esse  solent. 

Reliqua,  in  quibus  dissentiunt  Vs.  B.  et  Ed.  Pr. , 

utpote  minora,  vix  opus  est  hic  enumerare;  duas 
tantum  res  notatu  paullo  digniores  ex  magna  copia 
expromere  liceat.  Quarum  prior  omnino  favet  Vs. 
Belgicae :  scilicet  quod  interdum  datum  ab  interprete 
Belgieo  accuratius  servatum  videtur  quam  ab  edd. 
veteribus.  Epistulam  LXI  in  superioribus  iam  attigi- 
mus;  cui  addi  possunt  epp.  XII  et  XLII,  quarum 
datum  unica  Vs.  B.  nobis  servavit. 

Alterum,  quod  volo ,  hoc  est.  Ep.  XX  in  fine:  ,,et 
ideo  demiror  in  Praefatione  affirmari/'  etqseqq.  Vs. 
nomen  L.  Meyer  addidit,  unde  Land  in  nota  ad 
hanc  epistulam  efficere  conatus  est ,  Meyerum  fuisse , 
qui  hanc  epistulam  Latine  verterit,  scilicet  famae 
suae  consulentem  et  nomen  suum  supprimentem. 
Plane  eadem  autem  res  occurrit  ep.  XXI,  ubi  Ed. 
Pr.  habet:  „L.  M.  in  praefatione ",  contra  Vs.  B.  bis: 
,,D.  Meyer"  nominat;  itemque  ep.  LXXXI,  ubi  Ed. 
Pr. :  ,,in  Epistola  de  Infinito,"  Vs.  B. :  „in  een  brief 
aan  L.  M.  geschreven,"  exhibet.  i) 

Statuendum  igitur  Ed.  Pr.  et  Vs.  B.  quamquam  ex 
eadem  sc.  Spinozae  ipsius  recensione  epistularum 
confectae  esse  videntur,  tamen  in  minoribus  haud 
pauca  discrimina  exhibere ,  cum  et  interpres  Belgicus 
et  imprimis  Editores  Primi  in  hac  vel  illa  sententia 
omittenda  sibi  nonnihil  sumpsisse  et  proprio  arbitrio 

i)  De  amicis  Spinozae,  qui  editionem  Opp.  Posth.  curaverunt 
et  imprimis  de  Schullero  epistularum  editore  cf.  Meinsma  1. 1.  p.  443 
et  seqq. ,  apud  quem  perlegatur  etiam  lepida  illa  narratiuncula  de 
nomine  Leibnitii  per  errorem  omnibus  literis  in  Ed.  Princ.  expresso. 

usos  esse  appareat,  ita  ut  etiam  in  epistularum  con- 
textu  constituendo  ambo  pariter  adhibendi  sint. 

Paullo  aliter  res  sese  habet  in  iis  epistulis,  quas 
Spinoza  lingua  Belgica  conscripsit,  dein  Latine  vertit. 
In  his  enim  edendis  interpretem  Belgicum ,  ita  ut  par 
erat  ,  frequentissime  Spinozae  autographa  Hollandica, 
rarius  eius  versionem  Latinam  respexisse  apparet. 
Exemplo  sint  epistulae  ad  Blyenbergh  datae :  XIX , 
XXIII,  XXVII;  quarum  autographa  Belgica  servata 
et  in  editione  Hagana  typis  expressa  sunt.  Quae  si 
cum  Vs.  B.  et  Ed.  Pr.  comparamus,  comperimus 
Vs.  B.  saepius  cum  autographo  conspirare  contra 
Ed.  Pr.  Velut  ep.  XIX,  ubi  autogr.  et  Vs.  B. :  „dat 
wij  niets  gerustigh  konnen  beminnen,  dan  sodanige 
menschen"  i.  e.  nos  nihil  tranquille  amare  posse , 
nisi  tales  homines;  contra  Ed.  Pr.  ,,nos  nihil  tran- 
quillius ,  quam  istiusmodi  homines ,  posse  amare", 
quod  non  plane  idem  est;  ibid.  autogr.  et  Vs.  B.: 
,,hoe  aangenaam  mij  is  en  in  toekoomende  sijn  sal." 
Ed.  Pr. :  ,,  quam  gratum  mihi  et  in  posterum  futurum 
sit."  ibid.  autogr.  et  Vs.  B.:  ,,want  het  quaat  dat  V  in 
was ,  niet  dan  een  berooving  van  een  volmaaktcr  staat 
was;"  Ed.  Pr.  „privationis  status"  de  quo  satis  gravi 
vitio  iam  supra  egimus;  ibid.  autogr.  et  Vs.  B. :  ,,wijl 
zij  ook  gots  wil  uitvoeren,"  Ed.  Pr.  verba  y)etiam  illi" 
(sc.  improbi)  omittens  sententiam  haud  parum  obscu- 
ram  reddidit. 

Contra  ep.  XXIII,  ubi  autogr.  et  Vs.  B.  haec  ha- 
bent:  ,,want  de  uyterlijke  daat,  en  met  eenen  de 

intentien  om  de  moeder  te  vermoorde  heeft  Orestes 
ook  gehad,"  Ed.  Pr.  edidit:  „nam  facinus  externum 
fecit ,  simulque  intentionem  ad  trucidandam  matrem 
Orestes  habuit"  apte  ,,fecit"  iniungens,  qua  voce 
vix  carere  possis. 

Tamen  neque  illi  loci  desunt,  in  quibus  Vs.  Belg. 
cum  Ed.  Pr.  faciat,  dissentiente  autographo.  Ex.gr. 
in  prima,  quam  attulimus,  epistula  XIX  Vs.  B.  et 
Ed.  Pr.  pariter :  ,,  imo  cum  infinitos  aliis  comparare 
respectu  illius  longe  perfectioribus"  deinde :  ,,etiam 
omnino  cum  volunta/^  Divinae  rvdXurae  pugnaret "  pro- 
ferunt,  quas  lectiones  in  superioribus  tamquam  vitio- 
sas  notavimus,  cum  autographon  ,,  <?/zvolmaakter "  et 
,,tegen  de  natuur  van  gots  wil  streidig1'  exhibet, 
quas  voces  unice  veras  esse  iudicavimus.  In  altera 
epistula,  sc.  XXIII,  Vs.  B.  et  Ed.  Pr.  conspirant  in 
numerum  singularem  ,,ad  aliam  Quaestion^;// ,  quam 
calci  Epistolae  addidisti,"  nimirum  haec  verba  ad 
illud ,  quod  vocatur,  postscriptum  referentes  epistulae 
XXII  Blyenberghii ;  contra  autographon :  ,,wat  de 
anderen  vraagen  belangt,  die  U.  E.  aan  't  eint  van 
sijn  brief  gevoegt  heeft",  quae  verba  respicere  vi- 
dentur  quaestiones  illas  sat  multas,  quae  in  flne 
ipsius  epistulae  XXII  leguntur.  Denique  in  ultima, 
quam  attulimus,  epistula  XXVII,  Vs.  B.  et  Ed.  Pr. 
haec  habent:  ,,ut  meam  sententiam  cuilibet  indica- 
rem,  non  vero  probarem  et  hominibus  persuade- 
rem" ,  quae  in  autographo  sic  leguntur:  ,,om  ieder 
van  mijn  gevoelen,  en  meening  te  waarschouwen , 

maar  niet  omse  te  bewijse  noch  om  te  verklaaren" 
His  omnibus  apparere  puto  interpreti  Batavo  tam 
autographa  Spinozae  Hollandica  quam  eorum  versi- 
onem  Latinam  praesto  fuisse ,  quae  ad  Versionem 
suam  Belgicam  conficiendam  adhiberet.  Hoc  autem 
ea  ratione  factum  esse  —  in  superioribus  enim  tan- 
tum  ea,  quae  maxime  conspicua  erant,  enumeravi  — . 
ut  potissimum  autographa  ipsa  adhiberet  eorumque 
vestigia  servaret,  unicuique  vel  primo  intuitu  mani- 
festum  fore  existimo.  i) 


i)  Cf.  praeterea,  quae  Land  annotavit  ad  ep.  XXXVIII:  „ex 
editione  Belgica  ipsa  auctoris  verba,  etsi  ab  amicis  nonnihil  expo- 
lita,  addimus,"  nec  non  ad  epp.  XL,  XLIV,  L,  LII. 


APPENDIX. 


Sequuntur  loci  aliquot,  quos  in  praecedentibus 
attingere  non  potui ,  qui  tamen  brevi  mentione  digni 
esse  videntur. 


Tractatus  De  Intellectus  Emendatione. 

34.  Recte  Bruder  sic  interpunxerat :  „  non  esse 
opus,  ut  sciam,  quod  sciam  me  scire."  Cf.  paullo 
infra:  „nara,  uti  ostendimus,  non  opus  est,  utsciam, 
quod  sciam  me  scire."  Comma,  ab  Ed.  Pr.  et  Land 
omissum,  in  causa  fuisse  credo ,  cur  nonnulli  inter- 
pretes  sententiam  non  plane  assecuti  esse  videantur. 

54.  ,,idem  intelligendum  est  de  Chimaera,  cujus 
natura  existere  implicat." 

Frustra  Land,  ut  negationem  »non"  insereret,  pro- 
vocavit  ad  Cog.  Met.  II.  12,  §4:  ,, satis  constat ,  nos 
de  nulla  re  creata  posse  dicere ,  quod  ejus  natura 
implicet,  ut  a  potentia  Dei  destruatur.  Nam  qui 
potestatem  habuit  rem  creandi,  etiam  potestatem 

habet  ipsam  destruendi."  Quo  in  loco  (male,  ut  vide- 
tur,  a  Brudero  intellecto,  qui  et  hic  ,,non"  inseruit) 
verbum  ,,  implicare  "  plane  eodem  sensu,  atque  in  reli- 
quis,  quos  citat  Land,  locis  sc.  Cog.  Met.  I.  3,  §  8  et 
II.  1,  §  3,  usurpatur  pro  ,,  contradictionem  implicare." 

Ad  voces  ,,  implicare"  et  ,,  implicantia ",  ex  philo- 
sophorum  scholis  petitas,  cf.  Ep.  XII:  ,,quale  Infinitum 
majus  alio  Infinito  sine  ulla  implicantia,  quale  vero 
non  item  concipi  potest"  et  praeterea  Cartesius  Medit. 
Respons.  ad  Obi.  Sec.  tom.  I.  pp.  442  seqq.  Cousin. 

60.  nota.  ,,Quamvis  hoc  experientia  videar  con- 
cludere,"  etqseqq. 

Multo  aptius  hanc  notam  adiunxit  V.  B.  Nam,  nisi 
fallor,  illud  hoc,  quod  per  experientiam  concluditur, 
est,  quod  „anima,  ubi  rem  vere  concipit,  perget  ob- 
jective  eosdem  effectus  formare."  Ouae  ad  locum, 
quem  volunt  Edd.  veteres,  non  faciunt;  scilicet  illi, 
decepti  verbis  ,,ullis  demonstrationibus  "  et  notam 
importuno  loco  appinxerunt  et  auctorem  sibi  ipsum 
obloquentem  reddiderunt. 

Rem  egregie  perspexit  Vs.  B. ,  quae  sequentibus 
verbis  ,,  nempe  hoc "  signum  notae  apposuit. 

68.  ,,cum  hominibus  persuadetur,  in  silvis,  in  ima- 
ginibus,  in  brutis,  et  caeteris  adesse  numina." 

Interpretes  quos  vidi  ,,caeteris"  vertunt  per  ,,aliis." 

Viam  monstrare  potuit  Vs.  B. :  ,,in  de  bosschen,  in 
de  beelden,  in  de  beesten  enz"  id  est  ,,etc." 

Conferri  potest  paullo  infra  84:  ,,  ostendimusque , 
quod  ideae  fictae ,  falsae ,  et  caeterae  habeant  suam 
originem"  etqseqq. ,  ubi  iterum  sine  dubio  ,,etc." 
voluit  auctor. 

87:  ,,In  hos  ex.  gr. ,  quod  extensio  debeat  esse 
in  loco,  debeat  esse  finita,  cujus  partes  ab  invicem 
distinguunter  realiter"  etqseqq. 

Non  assequor,  cur  Land  Coniunctivum  ,,distinguan- 
tur"  introduxerit.  Sententia  ,,cujus"  etqseqq.  seriem 
attributorum,  quae  ad  extensionem  referenda  sunt, 
sc.  ,,in  loco,  finita"  continuat;  est  igitur  revera  sen- 
tentia  relativa,  ita  ut  Indicativus  in  Ed.  Pr.  recte 
sese  habere  videatur. 

99:  ,, —  requiritur ,  ut  ,  quamprimum  fieri  potest 
et  ratio  postulat,  inquiramus"  etqseqq. 

Cum  in  verbis  traditis  illud  ,,  quam  primum  

ratio  postulat"  intellegere  non  possim ,  suspicor  verba 
sic  transponenda  esse  :  „  requiritur  et  ratio  postulat ;" 
quo  facto  sententia  satis  leniter  procedere  videtur. 

102  et  103.  Ouia  toto  hoc  loco  perlecto  apparet  per 
verba  ,,  Antequam"  etqseqq.  ratiocinium  et  demonstra- 
tionem  non  procedere  ,  sed  potius  praecedentia  repeti , 
explicari,  illustrari;  porro  cum  verba  illa  per  nullam 
coniunctionem  superioribus  adiungantur ,  omnia  illa  ab 
,,Antequam"  usque  ad  „Hic,  ut  ad  propositum  rever- 
tar/'  quae  a  nonnullis  interpretibus  vix  recte  intel- 

lecta  videntur,  potius  annotationis  vel  lemmatis,  ab 
auctore  in  margine  appositi,  speciem  prae  se  ferre 
videntur  et  igitur  in  calcem  paginae  transferenda 
esse  tamquam  nota ,  quae  in  ipsum  contextum  irrep- 
serit  per  sequens  illud  ,,hic."  Quod  cum  ad  superius 
,,non  est  hujus  loci"  referendum  esset,  tamen  inter- 
pretes  id  ad  illa  ,,ut  suo  loco  ostendam"  spectare 
crediderunt. 

104:  ,,sin  autem  vera,  tum  faciliter  perget  sine 
ulla  interruptione  res  veras  inde  deducere." 

Si  ea,  quae  in  priore  parte  de  Sp.  scientia  linguae 
Latinae  disputavimus ,  recte  se  habent,  dubitari  vix 
potest ,  quin  aliquatenus  modum  excesserit  Land , 
qui  pro  vitioso  ,,  feciliter,"  quod  Ed.  Pr.  exhibet, 
,,faciliter"  quamvis  dubitanter  in  textum  recepit  et 
Spinozae  soloecismum  manifestum  obtrusit. 

Conferri  poterat  Vs.  B. :  ,,of,  zo  zij  waar  is,  dan 
gehtkkiglijk  zonder  enige  afbreeking,  voortgaan  in  de 
ware  dingen  daar  van  af  te  leiden ; "  nec  non  idem 
hic  tractatus  paullo  supra  (61):  ,,et  si  res  flcta  sua 
natura  sit  vera,  cum  mens  ad  eam  attendit,  ut  eam 
intelligat,  et  ex  ea  bono  ordine  incipit  deducere, 
quae  inde  sequuntur,  feliciter  perget  siue  ulla  inter- 
ruptione"  etqseqq. 

104 :  ,,Nam  ex  nullo  fundamento  cogitationes  nostrae 
terminari  queunt."  In  loco  difficili  (vide  interpretatio- 
num  licentiam)  memoranda  certe  erat  lectio  Vs.  B. , 

quae  haec  habet :  ,,want  onze  denkingen  konnen  uit 
geen  andere  grontvest  bepaalt  worden,"  et  in  lem- 
mate  ^terminari. 


Ethica. 

Lib.  I.  n,  dem.  2:  ,,ratio,  cur  circulus  vel  trian- 
gulum  existit,"  etqseqq.  Land  ,,  triangulus"  correxit. 
Tamen  notandum  est ,  triangulum  per  genus  neutrum 
aeque  bona  Latinitate  efferri  et  Eth.  II.  8,  schol.  legi : 
,,rectanguk" 

ibid.  ii,  schol. :  ,,quia  assueti  sunt  eas  solummodo 
res  contemplari ,  quae  a  causis  externis  fluunt" 

Nescio  an  praestet  leni  mutatione  corrigere  „fiunt"\ 
primo ,  quod  auctor  in  sequentibus ,  easdem  res  desi- 
gnans,  bis  loquitur  de  rebus,  quae  a  causis  externis 
fiunt.  Deinde  verbum  ,,fluere"  a  ,,fieri"  distingui 
puto  apud  nostrum,  quippe  qui  vocem  ,,  fluere  "  adhi- 
beat ,  ubi  agitur  de  rebus ,  quae  per  longam  illam 
vel  potius  infinitam  seriem  derivantur  sive  ,,  sequun- 
tur"  ex  ipsius  Dei  infinita  natura  vel  ex  ,,rebus 
aeternis."  Cf.  Eth.  I.  17,  schol.:  ,,a  summa  Dei  po- 
tentia  sive  infinita  natura  infinita  effluxisse".  Ep.  XII: 
,,a  modo,  quo  a  rebus  aeternis  fluit."  In  loco  autem, 
de  quo  agitur,  sermo  tantum  est  de  rebus,  quas 
causantur  res  externae,  qua  in  re  fere  sollemne  est 
verbum  „fieri." 

ibid.  15,  schol.  Minus  recte  illa  „Porro"  et  „Deni- 
que"  inde  ab  Ed.  Princ.  cursive  imprimuntur,  quasi 
haec  esset  argumentorum  series  :  „Primo —  Porro  — 
Denique"  Contra  hic  sententiarum  ordo  et  connexus 
esse  apparet :  Primum  argumentum  adversariorum 
est ,  quod  substantia  corporea  constat  partibus ;  cuius 
ratiocinii  „  unum  atque  alterum"  exemplum  affertur, 
sc.  I0.:  „si  substantia  corporea,  aiunt,  est  infinita" 
etqseqq.  II0. :  ,,porro,  si  quantitas"  etc.  III0. :  ,,  Denique, 
si  ex  uno  puncto"  etc.  His  autem  expositis  sequitur: 
^Secundum  argumentum  petitur"  etqseqq. 

Optime  Vs.  B.,  quae  nihil  cursive  exhibet,  ultima 
vertit  per:  „het  tweede  bewijs"  etc. 

ibid.  28 ,  schol. :  ,,  Cum  quaedam  a  Deo  immediate 
produci  debuerunt,  videlicet  ea,  quae  ex  absoluta 
ejus  natura  necessario  sequuntur,  mediantibus  his 
primis ,  quae  tamen  sine  Deo  nec  esse  nec  concipi 
possunt." 

Severius  de  Boehmero  iudicat  Land,  cum  illius 
coniectura  ,,  et  quaedam"  inserentis  ad  summum 
supervacua,  at  vix  ,,perperam"  facta  vocanda  esset. 

Ouod  attinet  ad  ea ,  quae  de  verborum  connexione 
affert  Land ,  structurae,  quam  vult  L.,  scilicet  ut 
antecedens  ex  relativo  suppleatur  et  quidem  diverso 
casu,  cum  apud  Sp.  tum  apud  quemvis  alium  scrip- 
torem  exempla  inveniri ,  nemo,  opinor,  in  dubium 
vocavit  nec  vocabit.  Haeserunt  nimirum  interpretes 
in  ambiguitate  loci,  ubi  in  promptu  est  coniungere 

his  primis,  quae."  Neque  in  tradita  lectione  illud 
,,tamen"  leniter  procedit. 

Ceterum  vide,  quae  recte  disserit  Meyer  de  hoc 
loco,  qui  confert  Eth.  I,  23  dem.  et  Ep.  LXIII.  Qui- 
bus  adde  Vs.  B. ,  quam  in  his  neglectam  esse  mireris : 

dewijl  enige  dingen  onmiddelijk  van  God  en 

anderen  door  middel  van  deze  eersten"  etc.  Equidem 
potissimum  legerem  per  asyndeton  fortius  et  distinc- 

tius :  ,,  necessario  sequuntur,  quaedam  median- 

tibus  his  primis,  quae  tamen"  etqseqq.  cf.  Eth.  III, 
3,  dem.  ,, —  quarum  quaedam  sunt  adaequatae  ,  quae- 
dam  autem  inadaequatae." 

ibid.  app.  ,, —  et  de  causis  ne  per  somnium 

cogitant." 

Anon.  Tubing.  apud  L.  „quidem"  inserit;  ipse  L. 
ad  traditam  lectionem  servandam  provocat  ad  Livium 
Gronovianum. 

Conferri  poterat  Tract.  Theol.  Polit.  praefat.  10 : 
,,quod  sane  clare  ostendit,  eos  Scripturae  divinita- 
tem  nec  per  somnium  videre"  et  ibid.  II.  28:  ,,et 
de  parheliis  forte  nunquam  nec  per  somnium  cogita- 
vit."  Itaque  in  promptu  est  leni  mutatione  ,,nec" 
restituere. 

ibid.  app.  ,,Sic  etiam ,  ubi  corporis  humani  fabricam 
vident ,  stupescunt ,  et  ex  eo ,  quod  tantae  artis  causas 
ignorant,  concludent,  eandem"  etqseqq. 

Suadente  et  ipsa  sententia  et  praecedente  ,,  stupes- 

cunt"  et  quas  vidi  versiones,  malim  praesens  ,,con- 
chidunt".   Cf.  Vs.  B. :  ,,zo  besluiten  zij  daaruit"  etc. 

Lib.  II.  8,  schol.:  ,,Nempe  circulus  talis  est  natu- 
rae,  ut  omnium  linearum  rectarum,  in  eodem  sese 
invicem  secantium,  rectangula  sub  segmentis  sint 
inter  se  aequalia." 

Haereo  in  illo  »sub  segmentis."  Vs.  B.  quamquam 
in  hoc  loco  turbata  est,  inserit  ,,begrepen";  i.  e. 
,,comprehensa  sub  segmentis." 

Multo  clarius  eadem  res  designatur  Ep.  LIX:  ,,in 
infinitis  rectangulis  sibi  invicem  aequalibus,  factis  a 
segmentis  duarum  linearum".  Unde  etiam  liquet, 
participium  hic  utique  desiderari. 

ibid.  18,  schol. :  „ut  ex.  gr.  ex  cogitatione  vocis 
pomi  homo  Romanus  statim  in  cogitationem  fructus 
incidit"  etqseqq. 

Haud  scio,  an  concinnius  ,,incidet"  legatur;  cf. 
,,et  sic  unusquisque  incidet",  ,,miles  statim  in  cogi- 
tationem  incidet"  et  sic  ubique  in  sequentibus. 

Vs.  B. :  zal  terstont  op  de  denking  van  een 

vrucht  vallen." 

ibid.  25,  dem. :  —  quatenus  externum  ipsum  hu- 
manum  Corpus  certo  quodam  modo  determinat." 

In  sententia  ambigua  malim  ,,externum  [corpus]" 
inserere,  quod  in  sequentibus  quoque  semper  adiun- 
gitur  ab  auctore. 

Vs.  B.  exhibet:  ,,als  het  uitterlijk  lighaam  zelf  het 
menschelijk  lighaam  op  enige  zekere  wijze  bepaald", 
ceterum  ne  ita  quidem  verba  Sp.  recte  intellegens,  ita 
ut  suspiceris  etiam  Editores  veteres  locum  non  per- 
spexisse  et  prius  ,,corpus"  utpote  abundans  sustulisse. 

ibid.  26,  dem. :  ,, —  eatenus  (per  prop.  16  hujus 
cum  Coroll.  ejusdem)." 

Corrigendum  videtur  ,,cum  Coroll.  1  ejusdem."  Idem 
vitium  sustulit  Land  ad  II,  47,  dem. 

ibid.  35,  schol. :  ,, —  qui  aliud  jactant ,  animae  sedes 
et  habitacula  fingunt,  vel  risum  vel  nauseam  movere 
solent." 

Durum  asyndeton  et  subobscurum ,  neque  facile 
dixeris,  qua  de  causa  auctor  id  adhibiturus  fuerit. 
Inserendum  videtur  ,,iactant  et  animae",  quod  pleri- 
que  interpretes  sua  sponte  iniunxerunt  et  agnoscit 
Vs.  B. :  ,,Degenen,  die  anders  voorgeeven  te  weten, 
en  zetels  en  woningen  voor  de  ziel  verdichten." 

ibid.  39.  Ipsius  propositionis  verba  turbata  videntur 
et  sic  transponenda :  ,,Id  quod  Corpori  humano  et 
quibusdam  corporibus  externis,  a  quibus  Corpus 
humanum  affici  solet ,  commune  est  et  proprium , 
quodque  in  cujuscunque  horum  parte  aeque  ac  in 
toto-est,  ejus  etiam  idea  erit  in  Mente  adaequata." 

Quae  restitutio  et  perspicuam  praebet  sententiam 
et  sollemnem  in  his  rebus  Spinozae  formulam  refert 

(cf.  initium  demonstrationis  sequentis,  ubi  haec  ipsa 
verba  repetuntur)  et  disertis  verbis  agnoscitur  in 
Vs.  B. :  „Van  het  geen,  't  welk  aan  't  menschelijk 
lighaam ,  en  aan  enige  andere  uitterlijke  lighamen, 
van  de  welken  het  menschelijk  lighaam  aangedaan 
word ,  gemeen  en  eigen  is ,  't  welk  zo  wel  in  't  deel , 
als  in  't  geheel  van  yder  dezer  lighamen  is,  zal  ook 
een  evenmatig  denkbeelt  in  de  ziel  wezen." 

ibid.  40,  schol.  1:  ,,Ex  similibus  deinde  causis  ortae 
sunt  notiones  illae ,  quas  Universales  vocant,  ut  Homo, 

Equus ,  Canis  etc.  Videlicet  distincte  imagine- 

tur;  nam  ab  eo  Corpus,  maxime  scilicet  ab  unoquo- 
que  singulari,  affectum  fuit." 

Sententiam  satis  longam  et  difficilem  ultro  impedivit 
Ed.  Pr.,  prave  per  „Videlicet"  novam  instituens  sen- 
tentiam.  De  quo  vitiorum  genere  cf. ,  quae  pp.  43  seqq. 
disseruimus. 

Ultima  sic  distinguenda :  ,,  nam  ab  eo  Corpus  ma- 
xime ,  scilicet  ab  unoquoque  singulari ,  affectum  fuit." 
Optime  Vs.  B. :  „Want,  dewijl  dit  van  yder  mensch 
geschied ,  zo  word  het  lighaam  daar  af  op  het  krach- 
tigste  aangedaan."  Praeterea  cf.  Stern  ad  hunc  locum 
et  Camerer  in  libro  Die  Lehre  Spinoza's  p.  84. 

ibidem.  40,  schol.  1:  „  hominem  esse  animal  risibile." 
Merito   Stern  traducit  Kirchmannum ,  utpote  qui 
„risibile"  per  ,,ridiculum"  interpretatus  sit. 

Tamen  et  ipse  erravit  in  eo ,  quod  contendit  vocem 

„risibilis"  iam  a  Martiali  adhibitam  esse.  Nimirum 
Martianum  voluit  Capellam,  apud  quem  tota  haec 
formula  Lib.  IV,  p.  ioo  et  passim  occurrit. 

ibid.  43 ,  schol.  Verba  sequentia  sic  interpungantur : 
,,Atque  his  me  ad  has  quaestiones  respondisse  puto, 
nempe :  si  idea  vera ,  quatenus  tantum  dicitur  cum 
suo  ideato  convenire,  a  falsa  distinguitur;  nihil  ergo 
realitatis  aut  perfectionis  idea  vera  habet  prae  falsa 
(quandoquidem  per  solam  denominationem  extrin- 
secam  distinguuntur)  et  consequenter  neque  etiam 
homo ,  qui  veras ,  prae  illo ,  qui  falsas  tantum  ideas 
habet?"  Cf.  etiam  Vs.  B.  et  Stern  ad  hunc  locum. 

Liber  III.  i,  dem. :  ,, —  aliae  autem  mutilatae  et 
confusae  (per  schol.  Prop.  40,  p.  2.)" 
Legendum  videtur  ,,per  schol.  2." 

ibid.  47,  schol. :  ,,  Quoties  enim  rei  recordamur, 
quamvis  ipsa  actu  non  existat,  eandem  tanttim  ut 
praesentem  contemplamur." 

Corrigendum  videtur  tamen.  Cf.  locum,  ad  quem 
provocat  Sp.  scilicet  II.  17,  coroll. ,  ubi  ,,quamvisnon 
existant  nec  praesentia  sint,  contemplari  tamen  po- 
terit,  velut  praesentia  essent,"  et  similia  passim 
occurrunt.  Audi  etiam  Vs.  B.  ad  nostrum  locum : 
,,hoewel  zij  niet  dadelijk  wezentlijk  is,  zo  aanschou- 
wen  wij  echter  de  zelfde  als  tegenwoordig." 

ibid.  50,  dem. :  „ —  quam  vide  una  cum  Schol. 
Propositionis  18  hujus." 
Iniunge  ,,cum  schol  2." 

ibid.  Aff.  def.  1,  expl. :  ,,sive  ea  sit  innata,  sive 
quod  ipsa  per  solum  Cogitationis,  sive  per  solum 
Extensionis  attributum  concipiatur ,  sive  denique  quod 
ad  utrumque  simul  referatur." 

In  initio  antithesis  aliquatenus  claudicat;  itaque 
audienda  erat  Vs.  B.,  quae  haec  exhibet:  ,,'t  zij  de 
zelfde  ingeboren,  of  van  buiten  aangekonien ,  of  dat 
zij  alleenlijk,"  etc.  i.  e.  „  sive  ea  sit  innata  sive  adven- 
ticia."  Ouibus  verbis  insertis  iam  recto  talo  procedit 
oratio. 

ibid.  aff.  def.  n:  ,,Irrisio  est  Laetitia  orta  ex  eo , 
quod  aliquid,  quod  contemnimus  in  re,  quam  odi- 
mus,  ei  inesse  imaginamur." 

Male  haec  interpunxisse ,  deinde  pronomen  temere 
supplesse  videntur  edd.  vett. ,  testibus  Ys.  B.  et  quos 
vidi  interpretes. 

Legendum  videtur :  ,,quod  aliquid,  quod  contem- 
nimus ,  in  re ,  quam  odimus ,  inesse  imaginamur." 

Vs.  B. :  ,,dat  wij  ons  inbeelden  dat  'r  iets,  't  welk 
wij  verachten,  in  een  zaak  is,  die  wij  haten." 

ibid.  aff.  def.  48,  explic. :  ,,Nam  avarus  in  cibum 
et  potum  alienum  ingurgitare  plerumque  desiderat." 
Si  iure  in  priore  parte  Spinozam  linguae  Latinae 

haud  mediocriter  peritum  fuisse  contendimus,  locum 
hunc  leviter  corrigere  fortasse  licebit.  Etenim  mira 
profecto  res,  si  scriptor,  qui  verbum  tam  exquisitum 
eligere  et  tam  opportune  adhibere  potuerit ,  tamen 
id  recte  adhibere  non  valuerit  et  pronomen  reflexi- 
vum  se  omiserit,  quo  salva  Latinitate  carere  non 
possumus. 

Praeterea  vide ,  an  iterum  ad  eandem  integrae  La- 
tinitatis  normam  liceat  provocare  in  restituendo 
altero  loco,  qui  legitur  Eth.  V.  42,  schol. :  ,,Ignarus 
enim,  praeterquam  a  causis  externis  multis  modis 
agitatur,"  etqseqq. 

Offendit  omissum  quod  post  praeterquam,  quam 
vocem  et  Latinitas  et  sententia  desiderat ,  neque  um- 
quam ,  dummodo  recte  meminerim ,  addere  neglegit 
noster. 

Postremo  in  perlegendo  tract.  de  int.  em.  4: 
,,Honores  ac  divitias  prosequendo  non  parum  etiam 
distrahitur  mens,"  facere  non  possum,  quin  suspicer 
leni  correctione  ,,/^rsequendo "  scribendum  esse, 
quam  vocem  recta  Latinitas  utique  reclamare  videtur. 

Lib.  IV.  def.  6:  ,, —  sicut  omnia  illa  objecta,  quae 

ultra  ducentos  pedes  a  nobis  distant  aeque  a 

nobis  distare,  et  perinde,  ac  si  in  eodem  plano 
essent,  imaginari  solemus;  sic  etiam"  etqseqq. 

Aegre  desideratur  ,,aeque  longe ,"  cum  ob  Latini- 
tatem  tum  propter  totius  loci  tenorem,  qui,  utpote 
in  comparatione ,  necesse  respondeat  illis  proxime 

sequentibus :  ,,  omnia  aeque  longe  a  praesenti  distare 
imaginamur." 

Vs.  B. :  ,,even?verre  van  ons  af  zijn." 

ibid.  7,  dem. :  ,,  atque  adeo  Mens  afficitur  idea 
affectionis  fortioris,  et  contrariae  priori,  hoc  est  Mens 
afficietur  affectu  fortiori  et  contrario  priori ,  qui  sci~ 
licet  prioris  existentiam  seclud^  vel  tolW." 

Quod  ipsa  sententia  et  verborum  concinnitas 
suadent,  scilicet  ut  priore  loco  »afficietur"  restitu- 
amus,  id  diserte  probat  Vs.  B. :  ,,En  dieshalven,  de 
ziel  zal  met  het  denkbeelt  aangedaan  worden." 

ibid.  12.  coroll.  dem.  ,,si  tempus  futurum  a  prae- 
senti  non  multum  distare  imaginaremur "  etqseqq. 

Frustra  Land,  qui  invita,  credo ,  sententia  )ynon" 
ex  lectione  tradita  tollendum  censuerat,  ad  opinio- 
nem  suam  probandam  provocavit  ad  Vs.  B.  Exhibet 
sane  illa  in  contextu  ,,  zo  wy  ons  inbeelden  dat  de 
toekomende  tyt  verre  van  de  tegenwoordige  af  is," 
at  in  Corrigendis  errorem  suum  reparavit  et  )yniet 
verre"  legendum  esse  intellexit. 

ibid.  17,  schol. :  „  sed  ideo  quia  necesse  est,  nostrae 
naturae  tam  potentiam  quam  impotentiam  noscere." 

Ex  loci  argumentatione  patet  scriptorem  voluisse : 
,,  non  solum  potentiam  sed  etiam  impotentiam."  Igitur 
multo  rectius  transposuit  Vs.  B.  ,,dat  het  nootzakelijk 
is  zo  wel  het  onverniogen ,  als  het  vernwgen  van  onze 
natuur  te  kennen." 

Plane  autem  eodem  modo  auctorem  in  mente  sua 
explicanda  leviter  lapsum  deprehendimus ,  dum  in  nota 
aliqua  dicendi  formula  pedem  offendit,  in  loco  ,  qui  le- 
gitur  Eth.  IV.  46,  schol.:  ,,  At  qui  contra  studet  Odium 
Amore  expugnare,  ille  sane  laetus  et  secure  pugnat, 
aeque  facile  uni  homini  ac  pluribus  resistit"  etqseqq. 

Vs.  B. ,  quae  primo  ,,wederstaat  zo  lichtelijk  een 
enige  als  vele  menschen"  verterat,  postmodo,  erro- 
rem  credo  detegens,  in  Corrigendis  ,,wederstaat  zo 
lichtelijk  veel  menschen ,  als  een  enige"  transposuit, 
auctorem  ipsum  potius  quamMs.,  opinor,  emendans. 

ibid.  53,  dem.:  „tum  nihil  aliud  concipimus,  quam 
quod  homo  se  ipsum  distincte  intelligit  (per  Prop.  26 , 
hujus),  quod  ipsius  agendi  potentia  juvatur." 

Loco,  etiam  a  L.  tentato  ,  unicam  medelam  attulisse 
videtur  Vs.  B. :  ,,  —  dan  dat  de  mensch  zich  zelf  onder- 
scheidelijk  verstaat,  of  (volgens  de  zesentwintigste 
voorstelling  van  dit  deel)  dat  zijn  vermogen  van  te 
werken  geholpen  word"  i.  e.  „  distincte  intelligit, 
sive  (per  Prop.  26,  hujus)  quod  ipsius"  etqseqq. 

Qua  correctione  et  sententia  recte  procedit  et  pro- 
positio  citata  migrat  in  alteram  sententiae  partem, 
quo  facto  omnino  opus  erat. 

ibid.  58,  schol. :  ,,atque  adeo,  nisi  conservetur 
fama,  cito  abolescit." 

Notatu  dignum,  quod  Vs.  B.  „observetur"  legisse 
videtur,   quippe  quae  haec  habeat:  „en  dieshalven 

verdwijnt  het  gerucht  wel  haast,  zo  het  niet  waar- 
genomcn  word." 

Lib.  V.  20 ,  schol.  ,,Deinde  Amorem  gignit  erga 
rem  immutabilem  et  aeternam  (vide  Prop.  15  hujus), 
et  cujus  revera  sumus  compotes  (vide  Prop.45,  P-  2)j 
et  propterea  nullis  vitiis ,  quae  in  communi  Amore 
insunt,  inquinari,  sed  qui  semper  major  ac  major 
esse  potest,"  etqseqq. 

Edd.  vett.  locum  vix  intellexerunt  et  prave  distin- 
xerunt;  interpunctionem  restituit  Land.  Tamen  ne  sic 
quidem  sententia  recte  procedit  ob  zeugma  vix  feren- 
dum,  siquidem  huic  vocabulo  adhuc  locus  est  in  tam 
torta  structura. 

Audienda  Vs.  B. :  ,,  Zij  kan  dieshalven  door  geen 
gebreken ,  die  in  de  gemene  liefde  plaats  hebben , 
besmet,  maar  altijd  groter  en  groter  worden,"  quae 
verba  suadent,  ut  eiciatur  »qui"  quo  facto  omnia 
optime  procedunt. 


Tractatus  Politicus. 

C.  III,  2:  ,,hoc  est,  quod  unusquisque  in  statu 
naturali,  sic  etiam  totius  imperii  corpus  et  mens, 
tantum  juris  habet,  quantum  potentia  valet." 

Desideratur  aliquid,  ad  quod  comparativa  illa  verba 
,,sic  etiam"  referantur. 

Vs.  B.  haec  effert :  ,,dat  is,  gelijk  yder  in  de  nature- 
lijke  stant ,  zo  heeft  ook  het  geheel  lighaam ,  en  de 
ziel,"  etqseqq.  sc. :  ,,hoc  est,  ut  unusquisque  in  statu 
naturali,  sic  etiam,"  etqseqq. 

ibid.  10:  ,,nam  nulla  mihi  est,  ut  olim  Christi 
Discipulis  potestas  fuit,  ejiciendi  spiritus  immundos 
et  faciendi  miracula." 

Vs.  B. :  „want  ik  heb  niet,  gelijk  eertijts  Christus 
Leerlingen,  de  macht  van  d'  onreine  geesten  uit  te 
werpen  en  wonderdaden  te  doen"  i.  e.  ,,nam  nulla 
mihi  est,  ut  olim  Christi  Discipulis  fuit,  potestas 
ejiciendi,"  etqseqq. 

C.  V.  2 :  ,,  Qualis  autem  cujuscunque  Imperii  sit 
status,  facile  ex  fine  Status  Civilis  cognoscitur:  qui 
scilicet  nullus  alius  est,  quam  pax  vitaeque  secu- 
ritas." 

Sententia  utique  reclamat,  ut  iniungatur.  „Qua- 
lis  autem  optimus  cuiuscunque  imperii  sit  status," 
etqseqq. 

Vs.  B. :  „  Maar  hoedanige  stant  van  yder  Heer- 
schappy  de  beste  is,  word  lichtelijk,"  etqseqq. 

ibid.  5:  ,, —  vitam  humanam  intelligo  quae 

maxime  Ratione ,  vera  Mentis  virtute  et  vita  definitur." 

Exemplum  Versionis  Belg. ,  omnia  haec  misere  tur- 

bantis,  monet,  ut  paullo  clarius  distinguamus :  „  quae 

maxime  Ratione,  vera  Mentis  virtute  et  vita,  definitur." 

C.  VII.  9:  „nam,  uti  diximus,  sententia,  quae  ad 
summum  centum  ad  minimum  suffragia  non  habuerit, 
irrita  est." 

Quid  haec  sibi  velint,  haud  facile  dixeris,  opinor. 
Alluditur  per  illa  ,,uti  diximus"  ad  C.  VI.  25,  ubi 
haec  leguntur:  ,,suffragiis  collectis,  ea  irrita  habeatur 
(sententia) ,  quae  centum  ad  minimum  suffragia  non 
habuerit." 

Vs.  B.  utrobique  exhibet:  ,,'t  gevoelen,  ;t  welk 
ten  minsten  geen  hondert  stemmen  gehad  heeft" 
Itaque  expungatur  censeo  „ad  suminum" 

C.  VIII.  1 2 :  ,, —  et  sic  paulatim  imperium  ad  paucos , 
et  tandem  ob  factionem  ad  unum  redigitur." 

Vs.  B. :  ,,  en  dus  geraakt  de  heerschappy  allengs 
aan  weinigen  ,  en  eindelijk ,  door  de  samenspanning^/z , 
aan  een  alleen,"  porro  in  lemmate  ,,  faction^." 

Et  sane  ipsa  quoque  sententia  suadet,  ut  pluralem 
numerum  restituamus. 

ibid.  13:  ,,  Nam  servata  imperii  forma ,  numerus 
Patriciorum  multo  major  esse  potest  numero  multi- 
tudinis." 

Vs.  B. :  ,,want  het  getal  der  Keurraden  kan ,  met 
behoudenis  van  de  vorm  der  Heerschappy,  veel 
groter  zijn,  naar  het  getal  van  de  menigte,"  id  est 
»pro  numero";  quod  unice  aptam  praebet  senten- 
tiam,  ut  toto  capite  perlecto  clare  apparebit. 

ibid.  24.  „Nam,  quod  hujus  imperii  ministris  aequum 
sit  vocationis  praemium  decerni ,  dubitare  non  pos- 
sumus." 

Nimirum  ,,  vtfcationis"  restituendum ;  cf.  Vs.  B. : 
,,vergelding  van  hun  bezigheit"  et  C.  VIII.  21  et  22 : 
,,quare  iis  vacationis  praemium  decerni ,  aequum  est." 

C.  IX.  6:  ,,Atque  hic  idem  ordo  in  eligendis  ducibus 
exercitus ,  et  legatis  in  alia  regna  mittendis ,  ut  circa 
decreta  de  bello  inferendo,  et  pacis  conditionibus 
acceptandis,  teneri  potest." 

Vs.  B. :  „  Men  moet  deze  zelfde  ordening  ook  in 
Krijgsoversten  te  verkiezen ,  in  Gezanten  naar  andere 
Rijken  te  zenden,  gelijk  ook  in  de  besluiten  van 
oorlog  te  voeren,  en  voorwaarden  van  vrede  aan  te 
nemen,  houden."  Itaque  „ut  et  circa  decreta," 
legisse  apparet  Vs.  B.;  recte ,  ut  videtur. 

C.  X.  4.  ,,Homines  enim,  in  pace  deposito  metu, 
paulatim  ex  ferocibus  barbaris  civiles  seu  humani, 
et  ex  humanis  molles  et  inertes  fiunt." 

Collata  Vs.  B.:  „Want  de  menschen,  in  vrede  de 
vrees  afgelegt  hebbende,  worden  allengs,  in  plaats 
van  woest  en  onbezuist,  burgerlijk  en  menschelijk," 
malis  legere  „ferocibus  et  barbaris",  praesertim  cum 
vocem  „barbarus"  adiective  adhibere  soleat  noster; 
cf.  ex.  gr.  C.  I.  7. 


84 


Epistulae. 

Ep.  IX.  Huius  epistulae  Versio  Belgica  tot  in  rebus 
ab  Ed.  Pr.  et  autographo  Spinozae,  quod  apud  L. 
expressum  est,  discrepat,  scilicet  quae  in  exordio 
longe  alium  exhibet  sententiarum  ordinem ,  in  ipso 
corpore  epistulae  haud  pauca  vel  aliter  effert  vel 
plane  omittit,  denique  in  fine  haec  addit :  ,,Atque 
his  me  tuis  quaestionibus  satisfecisse  puto.  Interim 
tuum  iudicium  exspectabo  et  si  quid  adhuc  supersit, 
quod  non  recte  vel  non  satis  clare  demonstratum 
esse  existimas ,  noli  vereri  mihi  hoc  indicare  etc." 
quae  ab  Ed.  Pr.  et  ab  autogr.  aeque  absunt,  quorum 
abruptum  finem  non  possis  non  mirari ;  in  tot  rebus , 
inquam  ,  variat  Vs.  B. ,  ut  coniciendum  videatur,  inter- 
preti  Belgico  alterum  exemplum  epistulae  ad  Vriesium 
praesto  fuisse.  Cum  autem  agatur  de  epistula  missa 
ad  unum  ex  Sp.  amicis  et  cultoribus ,  qui  philosophi 
epistulas  descripsisse  et  inter  se  distribuisse  existi- 
mandi  sunt,  non  nimis  temeraria,  puto,  haec  opinio 
existimanda  est. 

Immo  corroboratur  coniectura  haec ,  si  iam  pergi- 
mus  ad  Ep.  XII ,  et  illam  ad  amicum  familiarem  mis- 
sam  itemque  unam  ex  celeberrimis,  ut  patet  ex  Epp. 
LXXX  et  LXXXI.  In  qua  epistula  edenda  insigniter 
nonnumquam  ab  Ed.  Pr.  discrepat  Vs.  B.  Notavi  haec, 
quae  in  Vs.  B.  addita  sunt:  ,,et  id,  cuius  partes,  quamvis 
detcrminatum  sit ,  et  quamvis  eius  maximum  et  mini- 
mum  habemus."  etqseqq.  Tum  ,,  ad  haec ,  inquam ,  si 

attendissent ,  nunquam,  ut  ex  mox  dicendis  apparebit , 
tam  ingenti  difficultatum  turba  obruti  fuissent."  Porro 
„Et  quo  facilius  liaec  fieri possint ,  prius  haec  quatuor 
paucis  exponam."  Denique  in  fine  epistulae :  ,,reperio, 
longe  aliter  eadem  sonat  y  quandoquidem  ille  sic  probat ," 
nec  non :  ,,a  re  sua  natura  necessario  existente,  et 
quae  causa,  neque  causata  sit"  Postremo  datum, 
quod  vocatur,  in  sola  Vs.  B.  occurrit. 

Contra  desiderantur  in  Vs.  B.  haec :  ,,ostendere 
philosophi  vulgo  moliuntur,11  deinde  ,,Peripatetici  re- 
centiores ,"  nec  non  tota  illa  ultima  sententia  ^Quaeso 
itaque  y  si  fieri  potest"  etqseqq. 

Itaque  et  hic  potissimum  conicias  Vs.  B.  et  Ed.  Pr. 
suum  quemque  exemplum  huius  epistulae  adhibuisse , 
et  quidem  Edd.  vett.  melius  exemplum  possedisse 
videntur,  cum  nonnulla  inutilia  et  prolixiora  omiserint , 
contra  hic  illic  vocula  quadam  addita  sententiam 
aptissime  illustraverint. 

Ep.  XIII.  Notatu  dignum  eodem  modo,  quo  ad 
Ep.  VI.  §  13,  etiam  hic  ad  verba  ,,cum  non  pauca 
in  eo  scripserim,  quorum  contrarium  prorsus  amplec- 
tor"  Vs.  B.  servavisse,  quae  in  margine  exempli  sui 
annotasse  videtur  Spinoza,  sc:  ,,ik  heb  dit,  met  een 
ander  letter  uitgedrukt,  in  de  gezonde  brief  achter- 
gelaten,  gelijk  ook  al  't  ander,  dat  met  een  andere 
letter  uitgedrukt  word,"  i.  e.  ,,haec  omnia,  diversis 
literis  expressa,  in  epistola  missa  omisi,  sicut  etiam 
reliqua,  quae  cursive  imprimuntur."  Ultima  verba 

valent  de  his  in  sequentibus:  ,,ex  quibus  tamen  hoc 
non  evincitur"  et  ,,Qua  quaeso  ratione  nobis  osten- 
dere  poterit ,  illum  calorem  non  ortum  fuisse  a  materia 
aliqua  subtilissima  ? " 

Ep.  XVIII.  Vs.  B. :  sal  mijn  beter  passen  aan  een 
ander  als  aen  UE.  te  seggen"  i.  e.  ,,  magis  me  decebit 
ut  aliis,  quam  tibi  narrem",  quod  habet  Ed.  Pr. 

Itaque  vix  assequor,  unde  L.  mutaverit  ,,magis 
me  decebit  quam  alium,  ut  tibinarrem";  quae  verba 
insuper  totam  sententiam  vitiant  et  turbant. 

Ep.  XXXI. :  ,,  —  cui ,  si  visum  ita  fuerit ,  committere 
tuto  poteris,  quae  ea  de  re  iam  composuisti,  et  recipro- 
cam  officiorum  nostrorum  promptitudinem  polliceri." 

Nisi  »tibi  reciprocam,"  iniungis,  vix  video,  quo- 
modo  sententia  recte  procedere  possit;  de  locutione 
cf.  Ep.  XXXIII  eiusdem  Oldenburgii:  ,,  certo  tibi  po- 
teris  polliceri." 

Denique  audi  Vs.  B. :  ,,en  aan  u  zclfeen  onderlinge 
vaerdigheit  van  onze  plichten  beloven." 

Ep.  XXXVI.  Dubito ,  num  Edd.  vett.  loci  senten- 
tiam  intellexerint,  qui  sic  distinxerint :  ,,nihil  am- 
plius  (ut  notum)  nisi  simplicem  verborum  ordinem 
praesupponendo." 

L.:  ,,nihil  amplius,  ut  notum ,  nisi  simplicem," 
etqseqq.  Malim  distinctionem  omnino  abesse,  cf.  Ep. 
LVII:  ,,  supponis  enim  in  conceptu  ut  certum"  etqseqq. 

Ep.  XL :  „  sique  mihi ,  se  eum  ex  alio  libro  alterius 
plebei ,  qui  quoque  nitide  scribere  noverat ,  descrip- 
sisse  et  sic  in  infinitum  procedat ,  is  mihi  non  facit 
satis." 

Meyer  ,,dicat"  inseruit;  et  sane  tale  quid  omnino 
desideratur. 

Vs.  B. :  ,,en  hij  daarop  aan  mij  antwoord ,  dat  hij 
7t  uit  een  ander  boek  van  een  ander  gemeen  man, 
die  ook  cierelijk  kon  schrijven,  uitgeschreven  had, 
en  dus  tot  in  7  oneindig:  zo  voldoet  hij  mij  niet." 
Itaque  fere  suspiceris,  Edd.  vett.  vocem  ,,respon- 
deat"  sive  male  scriptam  sive  male  lectam  in  ,,pro- 
cedat"  mutasse. 

ibid. :  ,, —  et  cui  doctrinae  suum  per  errorem 
summum  congruere  putat." 

Lege  ,,suam"  sc.  doctrinam.  Cf.  Vs.  B.:  ,,en  met 
welke  lering  hij  de  zijne ,  doch  met  de  grootste 
doling,  acht  overeen  te  komen." 

ibid.  ,,  —  Dei  potentiam ,  quae  juxta  naturae  leges 
exeritur." 

Meyer  ,,  exercetur,"  Tamen  verbum  „exerere"  in 
hac  re  recte  adhiberi  videtur;  cf.  infra:  ,,ita  ut  actus 
illi  externi,  si  tempestive  non  exerantur,"  etqseqq. 

ibid. :  ,,  Quemadmodum  itaque  nos  ab  hoc  universo , 
ejusque  legibus,  secundum  quas  ortus  et  interitus 
rerum  fiunt,  non  possimus  aliquid  diversum  concipere, 


88 


sed  quicquid  hujusmodi  a  nobis  fingi  possit,  id  ipsum 
se  subvertere;  Sic  docet11  etqseqq. 

Sententia  claudicat ,  cum  pro  infinitivo  coniunctivus 
„  subvertat11  desideretur.  Audi  Vs.  B. :  „en  gelijk  al 
't  geen,  dat  wij  op  deze  wijze  konnen  verdichten, 
zich  zelf  omwerpt  en  vernietigt." 

ibid. :  ,,quia  repugnantia  ponit  ex  sensu  Auctoris.11 
Vs.  B. :     repugnantiam11  legisse  videtur,  quae  haec 

habet:   ,,vermits  dit  strijdigheit  insluit,  volgens  de 

mening  van  de  schrijver.11 

ibid. :  ,,  Ponit  itaque ,  Deum  Prophetis  argumento- 
rum  selectu  permisisse ,  ut  ea  adhiberent11  etqseqq. 

Restitue  ,,  selectz//^11  favente  etiam  Vs.  B. :  ,,  dat 
God  d'  uitkiezing  der  bewijzen  aan  de  Profeten  heeft 
toegelaten." 

ibid. :  ,,Auctor  aliam  rationem  virtutum  esse  arbi- 
tratur,  ut,  quatenus  intus  in  Mente  subsistunt,  illae 
semper  naturam  suam  servant,  neque  a  circumstan- 
tiarum  mutabili  statu  pendent." 

Meyer  „ut"  tollendum  statuit ;  omnino  recte,  cf. 
paullo  supra :  „  Ponit ,  rationem  virtutum  moralium , 
quatenus  illae  in  societatibus  usum  habent.11  etqseqq. 
Deinde  „ut"  inserit  post  „  subsistunt ,"  ita  ut  sen- 
tentia  fiat,  „subsistunt,  ut  illae11  etqseqq. 

Tamen  indicativus  modus  verborum  ,,servant"  et 
„pendent"    testari   videtur,   in  Ms.  coniunctionem 


89 


prorsus  afuisse  ,  itaque  sic  distinguendum  esse  :  „  arbi- 
tratur,  quatenus  intus  in  mente  subsistunt;  illae 
semper"  etqseqq. 

Ep.  LVII.  Favente  Vs.  B.  haec  ita  distinguenda 
videntur:  ,,Quis  enim  mihi  negaret,  nisi  contradi- 
cendo  propriae  conscientiae ,  quod  non  possum  in 
meis  cogitationibus  cogitare ,  me  velle  scribere  aut 
non  scribere ,  et,  quoad  operationem  quoque ,  quia 
hoc  externae  causae  permittunt  (quod  secundum 
concernit  casum),  quod  equidem  tam  scribendi  quam 
non  scribendi  facultatem  habeam?"  Nota  sic  demum 
alterum  illud  „quod"  habere ,  unde  pendeat. 

Negatio  ,,quod  non  possum "  quamquam ,  si  verba 
severiore  trutina  perpendimus ,  abundat  et  melius 
abest ,  tamen  auctori  Tschirnhausio ,  non  ita  curiose 
scribenti ,  condonanda  videtur;  praeterea  vide,  quae 
de  auctoribus,  prae  nimia  negationum  serie  senten- 
tiam  parum  recte  absolventibus ,  disputavimus  ad 
p.  42  et  quae  mox  ad  Epp.  LXVII  et  LXXXII  annota- 
turi  sumus. 

Ep.  LXI :  ,,dum  eam  ex  eo  pede  metiebar,  quam 
Theologorum  vulgus  et  receptae  Confessionum  For- 
mulae  suppeditant." 

Corrige  ,,quem,,  sc.jpedem. 

Ep.  LXIII.  Quam  difficilis  et  intricata  sit  quaestio 
de  recensione  epistularum ,  optime  ex  hac  epistula 

,,ab  ipso  auctore,  ut  videtur,  admodum  truncata"  in- 
tellegi  potest.  Cuius  autographon,  editum  apudL.,  in 
initio  haec  habet:  ,, Ex.gr.  Mundus  noster  extensionis, 
ut  ita  dicam,  quantae  amplitudinis  existit,  tantae  quo- 
que  amplitudinis  Mundi,  qui  aliis  attributis  constant, 
existerent,  quodque  sicuti  nos  nihil  nisi  extensionem 
percipimus  praeter  cogitationem ,  sic  creaturae  illo- 
rum  Mundorum  nihil  aliud  deberent  percipere,  nisi 
attributum  sui  Mundi  ac  cogitationem."  Quae  senten- 
tia,  etsi  fortasse  prolixior,  tamen  clara  et  perspicua 
est,  imprimis  collatis  iis,  quae  proxime  praecedunt. 

Iam  audi ,  quae  proferat  Ed.  Pr. :  ,,  Quantae  ex.  gr. 
extensionis  noster  existeret  mundus,  tantae  quoque 
extensionis  mundi ,  aliis  affecti  attributis ,  essent : 
quemadmodum  vero,  praeter  cogitationem ,  non  nisi 
extensionem  percipimus,  ita  etiam  istius  mundi  cre- 
aturae,  non  nisi  sui  mundi  attributa,  atque  cogitatio- 
nem  perciperent.11  Vides  omnia  turbata  esse  et  summa 
ambiguitate  laborare ,  cum  vocabulum  extensio  uno 
tenore  atque  eadem  in  sententia  modo  pro  attributo 
illo,  cui  coniungitur  cogitatio,  adhibeatur,  modo 
,,  magnitudo 11  significet  vel  potius  ,,  amplitudo  ,"  quam 
vocem  aptissime  distinguens  introduxerat  autogra- 
phon. 

Itaque  in  promptu  est  Editores  vett.  huius  negle- 
gentiae  et  socordiae  accusare.  Cum  tamen  etiam 
Vs.  B.  fere  eadem,  quamquam  aliquantulo  meliora, 
exhibeat,  quippe  quae  legisse  videatur :  ,,Ex.  gr. 
quantae  extensionis  Mundus  noster  extensus,  ut  ita 

dicam ,  tantae  quoque  extensionis  Mundi ,  qui  aliis 
attributis  constant,  essent"  etqseqq.  (cf.  etiam  lem- 
mata) ,  haeres  iam ,  opinor,  atque  nescis ,  quid  in  hac 
re  Spinozae,  quid  editoribus  veteribus  imputes. 

Quod  ad  reliquam  epistulam  attinet,  Versione  Bel- 
gica  cum  Ed.  Pr.  et  autogr. ,  ut  est  apud  L.  com- 
parata ,  apparet  Spinozam  truncasse ,  quae  lectoris 
nil  interesse  viderentur,  idque  more  suo ,  ut  supra 
demonstravimus  p.  58;  porro  eum  hic  illic  rem  bre- 
vius  et  succinctius  expressisse,  sc.  ea,  quae  pariter 
et  in  Vs.  B.  et  in  Ed.  Pr.  desiderantur :  exordium 
epistulae  et  finem  et  pauca  minora.  Hanc  autem 
recensionem  ipsius  philosophi  suo  Marte  mutasse 
idque  plerumque  in  peius  videntur  Edd.  vett.;  sc.  in 
iis,  in  quibus  Vers.  Belg.  ab  Ed.  Pr.  dissentit,  at 
facit  cum  autographo;  ex.  gr.  ,,mundus  extensus ,  ut 
ita  dicam"  quibus  verbis  aegre  caremus,  verba  ,,qui 
constant  attributis"  mutata  in  ,,affecti  attributis", 
quae  locutio  parum  accurata  minime  Spinozam  re- 
dolet;  locum  ,,non  nisi  sui  mundi  attributum  atque 
cogitationem  "  depravatum  in  attributa,  qui  Pluralis 
sententiam  omnino  turbat,  alia  denique  minora. 

Postremo  notandum  est ,  plane  eodem  modo  in 
Ep.  XLIII,  cuius  autographon  exstat,  Versionem  Bel- 
gicam  cum  autographo  in  minoribus  conspirare,  dis- 
sentiente  Ed.  Pr.  (v.  c.  ,,muneribus,  ipso  divino  amore 
longe  suavioribus,  a  Deo  onerari  exspectat"  contra 
Ed.  Pr.  „honorari")  ita  ut  etiam  hic  Edd.  vett.  Ms. 
perpolientes  deprehendere  tibi  videaris. 

Ep.  LXXV:  „ —  qua  Deus  Abrahamo  apparuit, 
quando  hic  vidit  homines,  quos  ad  secum  pranden- 
dum  invitavit." 

Lectionem ,  quae  invenitur  in  altero  huius  epistulae 
exemplo,  a  Gerhardtio  edito:  ,,quando  hic  tres  vidit 
homines"  confirmatVs.  B. :  ,,toen  hij  ^n>mannen  zag." 

Ep.  LXVII:  „Irreformabilitatem ,  qua,  corrumpi  et 
falli  fallereque  cum  non  possit,  nunquam  egere 
constat." 

Ecce  iterum  locus,  nisi  fallor,  in  quo  efferendo 
per  longam  seriem  negationum  pedem  offendit  auctor. 
Etenim  si  recte  video,  ad  verbum,  ,,egere"  non 
tam  ,,irreformabilitas"  quam  „  reformabilitas"  vel 
,,  reformatio  "  referri  debet. 

Ep.  LXXXII:  ,, —  nisi  alia  sontica  subsit  forte 
causa,  quare  illud  hactenus  manifestum  facere  nolue- 
ris ;  et  si  hoc ,  de  quo  non  dubito ,  non  opus  fuisset , 
tale  quid  obscure  indicares." 

Credo  Vs.  B.  recte  locum  intellexisse  et  extricasse : 
,,'t  en  zij  er  misschien  enige  andere  gewichtige  oor- 
zaak  onder  schuilt,  om  't  welk  gij  dit  tot  noch  toe 
niet  hebt  willen  openbaren ,  en  zo  dit ,  gelijk  ik  niet 
twijffel,  niet  nodig  had  geweest,  gij  zoud  niets 
zodanig  duisterlijk  aanwijzen."  Itaque  „non  tale  quid " 
legendum  videtur. 

